Адхам Солиев ва Саъдулла Абдуллаев билан қизғин бахс! Видео - 16 Февраля 2014 - Sayyod.com\nАдхам Солиев ва Саъдулла Абдуллаев билан қизғин бахс! Видео Suhbat | Intervyu | Reportaj\nЎзбек шоу-бизнесига хориж тақдимотлари каби маросимларни ўтказишни бошлаб берган, у маросимларда Эмрахдан тортиб Гунель ва Айдан Шенергача иштирокини уддалаган таниқли режиссер Саъдулла Абдуллаев ва у концертига режиссерлик қилаётган хонанда Адхам Солиевлар билан кечган турфа мавзулардаги бахс!\nВидео ва матн кўринишида.\nАдхам Солиев концерти олдидан концерт репетиция жараёнидан репортаж тайёрлаш мақсадида таклиф этилган жойга бордик.\nРепетиция жараёни биз кутгандек сахнада иштирок этадиган ижодий жамоа билан эмас, офисда сахна орти ижодкорлари билан бўлаётган экан. Офисга кириб борганимизда, бизни Адхам Солиев ва концерт Режиссер Саъдулла Абдуллаев кутиб олишди.\nSayyod: Сиз концертни тайёрлашга киришишдан олдин қўшиқчининг репертуаридан келиб чиқиб тайёрлайсизми ёки ўзингизни ўзгача фишкаларингиз борми ?\nРежиссер Саъдулла Абдуллаев: Аввало, қўшиқларни эшитиб кўрамиз. Хар битта хонанда ўзича қўшиқ ёзади. Концерт шундай бўлиши керакки, вақти келганида одамни кулдириши, вақти келганида йиғлатиши керак. Агар бир хил йўналишда, шўх ёки сокин, ёки Адхамни йўналиши – фольклор бўлса, томошабин зерикиб қолади. Мени режиссурамда турфа хилликни қўллаш бор. Чет эл қўшиқлари бўлиши мумкин, ривоятлар мисол учун, одамларни ўйлантириши хам керак. Хар бир менга келган хонандага унинг репертуарини кўриб, қўшиш керак бўлган ёки олиб ташлаш керак бўлган қўшиқлар хақида маслахат бераман. Хар хил ғоялар ўртага ташланади ва энг яхши ва мосини танлаб, тайёргарликни бошлаймиз.\nSayyod: 3 маротаба концертни биргаликда тайёрлаяпмиз дедингиз, бу йилги концерт аввалгисидан нимаси билан фарқ қилади? Ёки булар хаммаси концертгача сир қоладими?\nРежиссер Саъдулла Абдуллаев: Ўзгаришлар бўлади албатта, буни томошабинлар айта олади кўпроқ. Биз эътиборни экранга беряпмиз бу йил. Олдинги концертларда хам экран бўлган, лекин бу даражадаги техника йўқ эди. Чироқлар ва экранга катта эътибор.. Хозир шундай шароит бор, Ўзбекистонга хам кириб келди бундай техникалар. Бутун сахнани экран билан тўлдириш ва шу экран орқали хар бир қўшиққа алохида декорация хам шу экранда бўлади. Авваллари битта катта декорация қурардик ва шу бўйича тураверарди. Битта декорацияни одамлар бошида кўради ва шу турганича одамни зериктиради хам, экран ёрдамида эса умуман бошқача. Одамни зериктирмайди. Биз хам харакат қиляпмиз хар битта қўшиққа ўзига хос ёндошишга.\nSayyod: Концертга шундай декорациялара керак деб ўйлайсизми?\nРежиссер Саъдулла Абдуллаев: Керак. Мисол учун, чет эл хонандалари келишади. Киркоров, Аллегрова ... ваув деймиз. Уларни Россияда берган концертларини кўрамиз, биламиз. Бизда концертини беради, ўзим хам тушганман, лекин уларни ўша Россиядагидек холатда кўрмайман. Чунки шароитларимиз бошқа бошқа. Ўша айтилаётган қўшиғини нима биландур кўрсатиб ё ёритиб бериб туриши керак.\nSayyod: Мен бу фикрни маъқулламайман. Иброхим Тотлисас келганида, ўша декорацияларсиз хаммани гипноз қилиб тура олди охиригача. Бизда хозир танлашга тўғри келяпти, ё шоу билан ушлаб туриш сизнинг фикрингиз бўйича айтсам, ёки иқтидори бўлса, ўзи ушлаб тура олиши керак бўлиб қоляпти. Шу гаплардан келиб чиқиб, Адхам Солиев хақида сизга саволим: Адхамга шоу керакми? Ё у ўз иқтидори билан ушлаб тура оладими?\nРежиссер Саъдулла Абдуллаев: Мен керак деб ўйлайман. Бу замон талаби. Тотлисас у жахон юлдузи, у шунчаки кўчада юрса хам одамлар талаб кетишади. Қаерда юрса хам шундай бўлади. Шундан келиб чиқиш керак қолганини хам. Тўғри, унга керакмас декорация. Биздаги концертлар бошқа. Биздаги юлдузлар бошқа. Адхам Солиев Тошкентда бемалол юрар, лекин у қайсидир қишлоққа борса, худди Тошкентга Тотлисас келгандай бўлади. Дастхат оламан деб талаб кетишган, одамларнинг орасидан аранг олиб чиқиб олган пайтларимиз бўлганди. Шу нарсалардан келиб чиққан холда декорация, одамларни қизиқтириб, ушлаб турадиган нарсалар керак.\nSayyod: Адхам сизга савол. Саволни сизни бизга таниш бўлган қўшиқлариздан келиб чиқган холда бераман. "Қашқадарёдан Сурхандарёга” деган қўшиғингиз хит бўлди. Кўпчилик санаткорлар барибир пойтахтда ижод килади, машхурликни хам пойтахтдан кўради. Пойтахт хақида хам қўшиқ бўладими?\nАдхам Солиев: Энди нима десам бўлади, саволни тагида шундай маьноси борки, сиз Тошкентда яшайсиз тўғрими? "Нима учун Тошкентда яшаб туриб Тошкент хақида қўшиқ айтмагансиз” деган саволда шунақами?\nSayyod: Қанақа тушунган бўлсангиз шунақа жавоб беринг.\nАдхам Солиев: Нима дисам бўлади, масалан Тошкент хақида қўшиқ куйлашни хали ўйлаб курмаганман. Мана сиз айтганиздан кейин ўйлаб қоляпман Тошкент хақида қўшиқ айтмаган эканман деб. Лекин хақиқатдан хам айтганингиздек мана шу Тошкентда яшаймиз, масалан мен хар доим мана шуни назарда тутаманки репетитсиямиз жараёнида хам Қашқадарё билан Сурхандарёга кўп урғу берманглар дейман. Истиқлол санъат саройи пойтахтда Ўзбекистонга тегишли. Масалан факат Қашқадарё билан Сурхандарёга буриб бўлмайди мавзуни. Биринчидан: Чунки хар хил миллат бўлиши мумкун, Тожик, Ўзбек, Қозоқ хар хил миллат бўлиши мумкин. Иккинчидан: Ўзбекистон хақида куйлаганмиз Тошкент хақида куйламаганмиз, Ўзбекистон хақида хам 3-4 та қўшиқларим бор. Менда шундай фикрки, шундай пайтлар бўладики тўйларга борганимда одамлар ўйнайди Ўзбекистон қўшиғимга. Ўзбекистон қўшиғим фақат концертларда эмас, хамма ерда, тўйга борсам хам Ўзбекистон хақидаги қўшиғимни айтаман. Тўйларда бошка санаткорларнинг Ўзбекистон хақидаги қўшиқларига одамлар Ўйнамаслиги мумкин, лекин мени Узбекистон хақида айтган қўшиқларим хаммаси ўйинқароқ. Узбекистон хақида қўшиқ тайёрлайман, ўйнасин дейман одамларни хаммаси, менда шундай фикр. Лекин Тошкент мавзусига хали етиб келганим йўқ.\nSayyod: Тошкентда яшаганим учун бермадим бу саволни. Кўп машхур хонандаларимизга машхурликни Тошкент беради барибир. Тошкентга келишади, шу ерда машхурликка эришишади, лекин Тошкент деб айтганлар кам. Масалан, Мухриддин Холиқов, Ялла гурухи "Тошканим онам” ва яна бир нечта хонандалар, лекин кам. Сизда хам мана шундай мақсад борми бошқалардан ажралиб чиқиш, Тошкент хақида куйлаш?\nАдхам Солиев: Хозир шундай кўшиқ тайёрлаганмиз, бу қўшиқ беш ярим минутдан иборат ривоят. Бу туғилгандан мана хозирги кунгача бўлган қўшиқ. Шу қўшиқни сахнада эфир учун ўзимиз оддий қилиб кадрлар йиғдик. Ёшликда қўшиқ айтган жойлари бор, тўйларда доира чалган жойлари бор, сиз берган саволингизга жавоб мана шу қўшиқда бор.\nТўғрисини айтсам, Москвага борганда телефонларда ешитдим бу қўшиқни. Трақаб кетибди. Қўшиқни ичида мусофирлик жойлари хам бор, ота онадан узоқда яшаб, ота онасини олдига вақтида кўришга бора олмаётганлиги, онаси ўғлига "ўглим сен катта одам бўлиб кетиб қолдинг, мен сени хар куни олдимга келишингни хохламайман, сени ишинг кўп ташвишларинг кўп. Ўзинг кела олмасанг хам фарзандларингни юбор олдимга” деган сўзлари бор. Ўзимни хаётимдан келиб чиқган холда ёзилган бу сўзларни.\n( қўшиқ ва клип , видеосухбат турида бор)\nSayyod: ТВМда битта клипиз яхши айланди (Яққу-яқ) хорижда олинган . Адашмасам устига бошқача сўз қўйилиб, Халқ қўшиғи "Яллама ёрим”дан олинганми?\nАдхам Солиев: Йўқ бу халқ қўшиғи, уни фақат мен сўзини ўзгартирганман. Яллама ёримга умуман алоқаси йўқ бу қўшиқни. Яллама ёрим у бошқа йўналишдаги қўшиқ. Фолъклёр шунақаки, фолъклёрдан сиз қандай фойдаланишингизга боғлиқ. У ўша "Яққу-яққу” деган сўз бу ўша куплетдан бир бирига ўтиб берадиган нарса у. Аслида бу қўшиқ Мухаббат деган қизга аталган, (куйлайди) "Мухаббатжон, Мухаббат, қайтмаслигинг биламан...” . Яққу – яққу”ни аслида кўп қўшиққа, ўша "Яллама ёрим”га хам қўллаш мумкин, бировлар бошқа қўшиққа хам қўллайди. Шундай фойдаланилса бўлади. Базада кўп бундай сўзлар хам, улардан сиз қандай фойдаланишизда хамма гап.\nSayyod: Яққу-яққу нима дегани узи?\nАдхам Солиев: У аслида хеч нарса эмас, бирорта маънони билдирмайди.\nSayyod: У фолъклёрдаги узига хос бир сўзми?\nАдхам Солиев: Ха, ўша пайтда бу жамоа айтадику ушандай. Масалан Сайёра Қозиева чиқарди "Шалола” ансамбилида. Ўша ансамбилда бу жамоа бўлиб айтилганда. Жамоа сўзини, темпларга тушишга хамма нарсани жамоа улар билан хамнафас куйлаган. Бу хамма фолъклёрда жамоа бўлиб куйланганда хаммасида бор нарса. Масалан, Хоразмни, Бухорони фолъклёрда бор нарса бу.\nSayyod: Сиз ўзи хаётда фақат ижодкормисиз ёки бизнесингиз хам борми?\nАдхам Солиев: Мен хаётда ижодкорман.\nSayyod: Ёшликдан ижод қилиб..?\nАдхам Солиев: Ижодкорман лекин кўпчилик мени бизнесмен деб ўйлайди, лекин билмайман нега.\nSayyod: Балким бордир қандайдир бизнесингиз? Кўпчилик санаткорларда борку бизнеси.\nАдхам Солиев: Бизнесим бор лекин мен бизнесмен эмасман.\nSayyod: Яъни бизнесни орқасидан санъатга кирмагансиз, лекин санъат орқасидан бизнес бошлагансиз?\nАдхам Солиев: Шунақа.\nSayyod: Демак, Карловы варыдаги уйингиз хам санъатингиз орқали?\nАдхам Солиев: Карловы варыда? Карловы Варыда уйим йўқ.(кулиб юборади) Мен Карловы варыга бориб тураман. Соғлиғим билан муаммо борлиги туфайли менга Карловы варынинг сувини тавсия қилишган. Мана хозир 5 йил бўлди, 5 йилдан бери бориб сувидан ичиб келаман, ёрдам беради.\nSayyod: Соғлиғингиз билан боғлиқ муаммо жиддий эмасми?\nАдхам Солиев: Йўқ жиддий эмас. Жиддий бўлганида сув тасир қилармиди?(кулиб юборади)\nSayyod: Сизни яна бир қанча исмлар борасида, асосан исмли қушиқ айтади дейишади. Бу сафар хали хич кимга тақдим қилинмаган, концертда премьера қилиниши кутилаётган исмли қўшиқ борми?\nАдхам Солиев: Мен исмлар хақида қўшиқ айтган эдим, кўпчилик санаткорлар исмлар қўшиб қўшиқ айтадиган бўлишди, шунинг учун энди мен хайвонлар хақида қўшиқ айтмоқчиман(кулиб). Концертда 1-2 та қизларнинг номига хам бор қўшиқлар. Лекин кўп эътибор улар тарафга қаратилмаган.\nSayyod: (Саъдулла Абдуллаевга) Кўпчилик санаткорлар Қашқадарё Сурхандарёдан келган бўлса, фақат ўша йўналишда қўшиқ куйлашади , ижодда ўзгартириш қилишмайди. Нима деб ўйлайсиз, Адхамнинг овозига балким бошқа йўналиш хам мос тушган бўлармиди?\nРежиссер Саъдулла Абдуллаев: Фикрингизга қўшиламан, агар битта санаткор фақат фолъклёр айтаверса уни синдириб эстрадний ёки умуман бошқа йўналиш билан олиб чиқишга харакат қилишимиз керак. Агар хаммаси фақат фолъклёр бўлиб қолса бу концерт бўмийди. Агарда концертда 20% фольклёр ёқадиган одамлар ўтирса , улар бошқа йўналишда хам қўшиқ эшитишни хохлашади.. Шунинг учун фолъклёр кўпайиб кетаяпти деб биз хар хил йўналишда қўшиқ тайёрлаяпмиз. Масалан, "Энди кет” деб номланган бир оғир дардли қўшиқ бор, унга балет кўринишида сахна кўриниши қиляпмиз. Яна ”Она” хақида хам бир шўх қўшиқ ёздик,кўп Она хақидаги қўшиқларни эшитсак юрагимиз эзилиб кўзимизга ёш келади, биз эса оналаримизни йиғлатмасдан аксинча бутун залда ўтирган оналарни рақсга чорламоқчимиз.\nХар доим қандайдир янгилик қилишга харакат қиламиз, лекин кўп нарсани ўзим қилиб бўлганман. Адхамда хам битта Этюд қилинг деди, лекин уни ўйлаяпманда битта фикр. Масалан, Озодбек Назарбековда қилганман у нарсани. Одам ўзи қилган нарсасини қайтаргиси келмас эканда.\nSayyod: Сиз ўзиз дийсиз, аудитория хар хилку, ман масалан Озодбекни ижодини кузатмай кўрмаган бўлсам, шундайлар кўпку. Адхам концертига тушадиган одам Озодбекка тушмаган бўлиши мумкинку.\nРежиссер Саъдулла Абдуллаев: Бўлиши мумкин, лекин ман ўзимни қайтара олмайман. Шунинг учун бошқа йўналиш бўйича кўрсатишга харакат қиляпман.\nSayyod: Лекин маъно жихатдан бошқа бўладику\nРежиссер Саъдулла Абдуллаев: Тўғри, хамма гапларингиз тўғри, аммо бу ерда мен ўзим турибманку, ўзимга қарши чиқа олмайман.\nSayyod: Тайёрлаётган нарсангизни аудиториядан келиб чиқиб қиласизми? Масалан Адхам Солиевни аудиториясидан келиб чиқсак , ўша концертда ўтирган неччи фоиз одам тушунади деб ўйлайсиз таёрланаётган балетни. Яъни неччи фоизига ёқади дейлик, тушунади эмас, неччи фоизига ёқаркин балет?\nРежиссер Саъдулла Абдуллаев: Театр тарбиялайди одамларни, агар бундан келиб чиқадиган бўлсак концерт хам тарбиялаши керак бўлади. Шунда хам биз концертнинг бошидан охиригача балет қўяётганимиз йўқ, уч дақиқалик нарсани балет кўринишида кўрсатяпмиз. Масалан, мен одамларга билет бераманде бориб кўриб "ман умуман концертлани ёмон курар эдим, тушмас эдим. Лекин бир мартта тушиб энди концертга тушадиган бўлиб қолдим” дейишади. Биз одамларни тарбиялашимиз керак хамма йўналиш бўйича. У ерда фолъклёр хам бор, классика, эстрада йўналиши.. "Комедиуз” ва "Хандалак” жамоаларини чиқиши хам бор.. Шунинг учун хар хил турдаги концерт қилиш керак.\nБотир Қодировни хам концертини кўрган бўлсангиз , у бола мани эшитти, нима қиласан десам хоп диб хаммасини қилди. концерт турли хил кўринишда қизиқ бўлди. Гулсанам Мамазоитова билан неччи йилдан бери бирга концерт қиламиз. Г Мамазоитова олдимга келиб манга хам шунақа концерт қилиб беринг деди. "Сан этасанми ман этган нарсаларни?” дедим. Уни айтгин десам йўқ дейсан бунисини йўқ дейсан, сан фақат "Бошимда ипак рўмолинг”, Ўсмалар қўйсам тегар қошимга”, "Ажаб ажаб” шундан уёғига ўтмайдиган бўлиб қолдинг дедим. Шунинг учун Гулсанамдан чарчаб кетаман, хар сафар бир хил концерт қўйишдан, бир хил дастур кетаверади. Ботир Кодиров келиб қолувди, ўйлаб қўйган ғояларимни этдим. Эронча этасанми? –Этаман. Русча этасанми? -Этаман. Грекча этасанми? – Этаман диди. Хаммасини эттиде турли хил концерт бўлди. Шунинг учун Адхамда хам битта янгилик қўшдик хиндча.\nSayyod: концертда неччи фоиз, нечта қўшиқ жонли куйланади?\nРежиссер Саъдулла Абдуллаев: Жонли ижро этиши мумкин, лекин мен ўзим қаршиман этишига, лекин битта қўшиғи жонли айтилиши керак.\nSayyod: Қаршиман деганда, Сиз Адхам Солиев жонли куйлашига қаршимисиз ёки умуман..?\nРежиссер Саъдулла Абдуллаев: Йўқ фақат шу концертда, битта қўшиқ жонли айтилади. Бу концерт композициясига тўғри келмайди. Мисол учун охирги Гулсанамни концертини мен ўзим кўрганим йўқ, дастур устида ишламагандим. Лекин концертга тушиб келганлар айтишди жонли ижро дейилган хамма нарса фонограммадек бўлиб қолибти дейишди. Жонли ижро ундай бўлиши керак эмас дейишди, бу фикрга мен тўғри деб қарадим. Жонли ижро вақти келганда таппа тўхташи керак, у ерда тўхталмаяптида, репетицияда қандай айтилган бўлса шундай давом этаяпти. Чунки тўхтаса худди раққосалар ўйнай олмайдигандек. Раққосалар ўйнаши керак ёки экранда кетиши керак деб жонли айтиляпти. Хозир Озодбек Назарбековда хам 100% жонли ижро дейишди, Хаммасини жонли айтаман деяпти, лекин бир иккита фонограмма бўлади деяпти.\nОзодбекда фонограмма бўлиши керак дейишимга сабаб, унда хам шоу тарафлама керак бўлади, экрандаги ғоя учун. Шоу учун керак бўлгани сабаб, 2-3та қўшиқ фонограммада бўлишини сўраяпман.\nSayyod: Тушуняпсизми, хонандаларга қараганда жонли ижро хақида талабни сиздан қилинади, сиздан келиб чиқишга тўғри келаркан кўп нарса . Нима учун Ўзбекнаво "Марди майдон” жонли ижрони тарғибот этиб, халқ хам шуни сўраётган бир пайтда нима учун дастур постановкасида жонли ижрога урғу бермайсиз?\nРежиссер Саъдулла Абдуллаев: Мен айнан хонанданинг ўзини дастуридан келиб чиқиб сахналаштираман, бу концертларни сахналаштириш менга келгунигача аниқ бўлиб бўлган фонограммалиги ёки жонли бўлиши. Агар бошида келиб менга "юз фоиз жонли айтаман” деганида эди, мен шу бўйича ишлардим. Чунки мен ёлланган ишчи хисобланаман. Мен хеч қачон келган мижозга шарт қўймайман "йўқ, жонли” ёки фонограмма айтасан деб.\nSayyod: Ўша жонли ижродаги концерт учунам шоу қилиб бера оласизми?\nРежиссер Саъдулла Абдуллаев: Қиберамиз. Ўшандан келиб чиқиб қилинади. Хеч кимни мажбурламайман, шунчаки таклиф қиламан қолгани шунга қараб.\nSayyod: Четдан бахо берадиган одам сифатида бир фикр берингчи, Адхам Солиев жонли ижрода концерт бера олармиди?\nРежиссер Саъдулла Абдуллаев: (Кулади) Буни овозида давленияси бор, бир тўйда кўрдим. Бемалол жонли ижрода концерт бера олади. (А.Солиевга қараб) Нега жонли ижрода концерт бермайсан Адхам?\nАдхам Солиев: Жонли ижрода концерт бериш учун хар тарафлама талабга жавоб бериш керак бўлади. Масалан, Озодбек Назарбеков жонли бериши мумкин, бунинг сабаби у концертга Ўзбекистондаги энг кучли операторларнинг 10тасини олиб келиш қўлидан келади.\nSayyod: Нега сиз олиб келолмайсиз?\nАдхам Солиев: Мени кучим етмаслиги мумкин... (ўйланиб) мисол учун.\nSayyod: Энди Озодбек билан тенглаштиравериш хам бўлмайдиде...\nАдхам Солиев: Озодбек билан тенглаштираётганим йўқ, айнан Озодбек хақида гап очилгани учун гапиряпман мисол қилиб.\nSayyod: Жонли ижро унгача хам кўп санъаткорлар берган, ундан кейин хам бўлади.. Мана хозирги кунларда Шохжахон Жўраев концерт беряпти масалан.\nАдхам Солиев: Мана яқинда "Тасвир” газетасига интервью бердим. Газетадагилар савол беришяпти, Гулсанам Мамазоитова жонли концерт беряпти, хабарингиз борми деб. Мен "Ха хабарим бор, лекин нега бу нарсани менга вахимали даражада айтаяпсиз” деб жавоб бердим. Гулсанам худди бирон маротаба хам жонли айтмагандек, 10 ёки 15 йилдан кейин Халқ артистини олганидан кейин жонли айтяпти деган фикр туғиляптида. Гулсанам 15 йил олдин хаммага исботлаб берган у жонли ижрода қойиллатишини. Чунки у консерваторияда, санъат институтида мақомда ўқиган. У шу институт пайтлариди исботлаган жонли ижрода қойиллатиб куйлай олиши ва кучли санъаткорлигини. Жонли айтиш асли бу санъаткорнинг касбику, уни вахимали даражага кўтариш хам нотўғри.\nSayyod: Бу вахимали эмас, мантиқан айтадиган бўлсак, концерт бу хисобот. Жонли айтиш керак аслида. Лекин бизда хозир иккига бўлинган, шоу тарзидаги концертлар бор. Масалан, Лола, Шахзода.. улар рақсга тушади ва яна нималардир қилишади, тушунарли, бу шоу тарзида ўтади ва бу доирада . Улар шоуси билан хам "еб” кетади. Лекин Сиз ундайларнинг тоифасига кирмайсизку, Сиздан кўпроқ халқона нарсалар кутишади. Мен ўзим хам қўшиқларингизни эшитиб кўриб, жонли бемалол айта олади деган фикрга келаман. Шунинг учун қандайдир эришроқ туюлади сиз фонограммада куйласангиз.\nАдхам Солиев: Яқинда бир санъаткор билан гаплашдим. Бу йилги концертини хам жонли бермоқчилигини айтди. Аввалги йилги концертида биз Саъдулла ака билан ўша концертда бўлганимизда, жонли ижро кетяптию, аммо скрипка чалиниши керак бўлган жойи бор эди, умуман залга скрипка эштилмади. Вахоланки улар сахнада скрипка чалиняпти деб ўйлашяпти. Шунинг учун унга бу йил айтдим, "Керакми сенга жонлида концерт бериб” деб .\nSayyod: Саундчек қилишмагандурда улар, концертдан олдин... мана биз хозир Озодбекни мисол қилиб оляпмизу, лекин нисбатан яқинда чиққан дейлик , Шохжахон Жўраевни мисол қила олмаймизми? Вахоланки у иккинчи маротаба концертини хам жонли ижрода бераяпти. Уддалаяптику!\nАдхам Солиев: Концертимни жонли эмаслигига яна битта сабабни айтиб бераман.. Балки шу асосий сабаби хам бўлиши мумкин.\nБир санъаткор, исмини айтмайман.. у инсон фақат жонлида қўшиқ айтади. Ўша сиз тилга олган санъаткор, лекин Озодбек Назарбеков эмас. Бир танишим ўша санъаткорни тўйга гаплашиб беришимни илтимос қилди. Ният қилган экан айнан ўша санъаткор келишини. У санъаткор бирортаям қўшиғини мини диск ёрдамида айтмайди. У санъаткорни бир танишим билан бирга юборгандим. Тўйдан қайтиб келишганидан кейин танишимдан сўрадим, тўй қандай бўлди деб. Расво бўлди деди. Фалон пулга олиб борилган ўша санъаткорнинг бирорта қўшиғига биронта одам ўйнагани йўқ. Орада хизматда бўлиб кетган Зиёда ва яна бир аёл хонандани айтди, хамма роса ўйинга тушибти. Улар фонограммада куйлаган. Ўша хофизнинг чалувчилари хатто айтар эмиш, барибир 1-2 та нарсани мини дискда айтишимиз керакда деб. Лекин хофизнинг ўзига айта олишмасмуш.\nРежиссер Саъдулла Абдуллаев: Мухриддин ака рахматли, айтардилар, биз жон куйдириб жонли ижрода айтвоммиз, лекин 4 дона фонограммада куйлаб кетган ўтиб кетдику биздан деб. Фонограммада устун тарафлари кўпда, унда овозга қанча ишлов беришади, хар хил товушлар, қулоққа мойдек ёқадиган қилиб тайёрлаб беришади.\nSayyod: Буни халқнинг ўзи талаб қиладими ёки халқни ўзилар шунақа алдаб, сингдириб қўйганмисизлар ёқадиган қилиб, ишлов берилиб?\nАдхам Солиев: Йўқ алдаб эмас.. ўзимда бўлган бир воқеани айтиб бераман. Анча йиллар олдин, бир тўйда мендан "Излаб излаб” номли қўшиғимни куйлаб беришимни сўрашди. Жонли ижрода куйлётгандим хамма қўшиқларни, у қўшиқни хам жонлида куйлаб бердим. (қўшиқни куйлаб беради) Қўшиқ тугаганидан сўнг, ўша қўшиқни буюртма қилган одам келиб, "Адхам ака, илтимос сиздан, шу қўшиқни мини дискда айтиб беринг” деб кетди.\nРежиссер Саъдулла Абдуллаев: Шу гаплардан келиб чиқиб, умумий фикрни айтсам, бир хил одамлар бор, уларга жонли ижрода куйлангани кўпроқ ёқади. Бир хилларга эса ўша фонограмма керак, халқ хам ўрганиб қолган бўлса керак, улар фонограммани талаб қилишади. Бундан нарса Россияда хам бўлди мана шу охирги 2-3 йилда. Уларда концерт вақтлари кузатдикку, хам 2 та қўшиқдан сўнг бошловчилар "Эслатиб ўтамиз, жонли ижрода куйлашяпти” деб қайтараверишарди. Эшитиб бўлмайди ўша Киркоровни, умуман тушуниб хам бўлмайди чиқиб куйлаётган гурухларнинг қўшиқларини... улар хам 2 йилда фонограммага қайтиб олишди. Баъзи санъаткорлар жонли куйласа мойдек ёқиб тушади, улар шундай туркумга кирса керак. Бошқалар эса фонограммада куйлашга ўзи хам ўрганиб қолган, унинг фонограммада куйлашига халқ хам ўрганиб қолган. Менимча шундай бўлса керак.\nАдхам Солиев: Кўпчиликни кўрдик жонли ижрода концерт қўйганини, уни энди жонли хам деб бўлмайди, мен қабул қилмайман уни жонли деб. Жонли фақат тўйда бўлиши мумкин..\nSayyod: Мана шу фикризга, кеча Сардор Рахимхон билдирган фикрини келтираман: Жонли ижро даврани совутади! Кечагина шу фикрни айтганди. Ўзингиз хам хозиргина айтдингиз шундай фикрни. Ўзингизга ўзингиз қарши фикр билдиряпсиз (кулади) хўш, тўйда ёки сахнада?\nАдхам Солиев: Йўқ, мен ўзимдан келиб чиқадиган бўлсам, мен ўзим 70 фоиз тўйда жонли куйлайман.\nSayyod: Долзарб муаммога берилиб кетдик...майли концертингизга қайтсак..\nАдхам Солиев: Долзарб муаммо эмас бу, бу санъаткорнинг касби холос. Жонлида куйлаш олиши керак, у шу орқали нон топади оила боқади ва хоказо. Уни бунинг учун осмонга кўтариш ёки тушириш хам керак эмас. Мисол учун, Озода Нурсаидова, у жонли куйлаб танилган. Уни ўша жонли ижросига одамлар касал бўлишган. Бобомурод Хамдамов фонограммада айтолмайди. У одам фонограммада айтса микрофони эсидан чиқиб қолади. Одамлар кейин кулиб юради. У одам фонограммага ўрганиши учун 10 йиллар керак бўлади. Онам айтадилар: "хозирги артистларда ибо хаё йўқ” деб. Бобомурод Хамдамов колхозимизда концерт берганида кўрган эдим, у ерга қараб қўшиқ куйларди, бировнинг аёли, опаси ёки синглисига кўзи тушмаслиги учун дердилар. Хозиргиларни кўзи фақат одамларда, микрофонда, ким қанча пул қистиряпти.. (кулади)\nSayyod: Сиз ўзингиз қаерга қараб қўшиқ айтасиз концертингизда?\nАдхам Солиев: Мен концертимда қаерга қараб қўшиқ айтаман, ман концертимда мисол учун, ман шундай, манда шундай бир...нима десам бўлади? (ўйланиб) шу мавзуни концертдан кейин гаплашсак бўлмайдими? (Кулиб юборишади)\nАдхам Солиев: Анави концерт бўляптику, жонли ижрода...\nSayyod: "Марди майдон”... Номини хам билмайсиз (кулади)\nАдхам Солиев: Ха "Марди Майдон”. Шу концертни битта яхши томони бор деб ўйлайман. У концертда 1-2 мартта мухлис сифатида қатнашдим. Менга ёққан тарафи, кечагина Мусахон Нурматов студиясида 4 та болани 8 март байрамига қўшиғини ёзиб беришяпти. У болалар "Марди Майдон”да ғолиб бўлган болалар. Шу ғолиб бўлишганлиги учун қўшиқ ёзиб беришяпти. Шуни кўриб хурсанд бўлдим жуда хам. У болалар хеч қаерда чиқмаган, клиплари йўқ, радиода хам қўшиқлари қўйилмаган экан. "Марди майдон” шу тарафлама катта ёрдам беряпти. Овозлигига гап йўқ, эртага шуларнинг Ўзбекистондаги мана ман деган санъаткор бўлишига шахсан ўзим ишонаман. "Марди Майдон” шундай иқтидорларни кашф қилиб беряпти.\nSayyod: Яна концертингизга қайтсак.. Концерт олди қандайдир гапларингиз, мухлисларга тилакларингиз, айтадиган бошқа гапларингиз бўлса, бемалол\nАдхам Солиев: Саъдулла ака айтганларидек, хар бир санъаткор концертида ўзига хос янгилик қилишга харакат қилади. Қайсидур қирраларини очмоқчи бўлади. Биз хам шунга харакат қиляпмиз, концертга келган одамлар хурсанд бўлиб кетишса бўлди. Концерт Худо хохласа яхши ўтсин. Мухлисларни таклиф қиламиз. Олдинги йилги концертларимизга қараганда, бу йилги концертимизда мусиқалар анча замонавийлашган. Керак бўлса, фолклёр қўшиқларимизда хам замонавийлашишни кузатиш мумкин. Шу 2 ойлик тайёргарлик кўрганимиз 2 соатда хаммаси ўтиб кетади. Хамма чарчоқлар хам шу мухлисларнинг хурсандлигини кўрсак ўтиб хам кетади.\nРежиссер Саъдулла Абдуллаев: Концерт тинч ўтса бўлди. Ўзимиз кутганимиздек, режадагидек ўтса бўлди. Сиз айтгандек, жуда бир катта бурилиш бўлмаса хам, тинчгина кутилгандек ўтса бўлди. Хамма техника ўз вақтида ишласа бўлди.\n"Қашқадарёдан, Сурхондарёга" қўшиғи билан кенг қамровда халққа оммалашган Адхам Солиев, 18-19 февраль кунлари "Истиқлол" санъат саройида концерт дастурини тақдим этмоқда.\nКонцерт режиссери Саъдулла Абдуллаев эканлигини хисобга олса хам, дастур зериктирмаслиги аниқ.\nИнтервьюни Нодира Тўраева ёзди.\nСуратлар (бу сафар негадир кутилмаган сифатда албатта) Абдурахмон Содиқовдан\nТЎЛИҚ ИНТЕРВЬЮ ВИДЕОДА\nКўчиришни истаганлар учун тасиксдан 604мб\nМобил тури тасиксдан 174мб\nБўлим: Suhbat | Intervyu | Reportaj | Чоп этди: Sayyod | Тег : Sa'dulla Abdullayev, Adham Soliyev\nАдхам Солиев концертидан батафсил репортаж\n1 SEVAR (16-Фев-2014 07:19)\n2 gulya (16-Фев-2014 09:05)\nВидеони курдим. Хафа бумасинлаю, лекин нима хакида гапирвотганларини узлари билмяптила манимча. Кушикчига жонли ижрода концерт бериши сенсацион холатмас, бу кушикчини касби диб туриб, уз концертида факат биттагина кушикни жонли, колганини фонаграммада куйлаш...билмадим. Ман битта нарсага тушунмиман. Нимага кушикчила фонограммада куйлашга хакким бор диб уйлиди? Шу кушигини куйлаб пул топвоттику, оиласини бокадику. Унда укитувчиларам дискга овозини езиб куйиб, дарс утсин кушикчилани фарзандига. Еки врачга борганида текширмасдан туриб интернетдан караб диагноз куйса екармикан? Санга пулини тулаб куйганман, диб тупалонни килишса кере хаммадан биринчи булиб. Тагинам халк индамиди. Бир марта концертда еки туйда пулини олдинми жонли этгин диб тупалон килишса, курардим булани томошасини. Узи узбекнаво чеклаш куйиб куйса яхши буларди, концертда 90% жонли этилсин, деб.\n10 ledy (16-Фев-2014 22:39)\n3 FC_PAXTAKOR (16-Фев-2014 11:20)\nManiyam To'liq Komentim yaqin\nmeni fikrlarim darakchini kelgusi sonida))))\n4 FC_PAXTAKOR (16-Фев-2014 11:20)\n5 mening_fikrim (16-Фев-2014 15:44)\nexxxxx Sayyod vohtizi ketkaziwga bowqa narsala tiqilib yotgandikuuuuu wulaniyam oldiga borasizmi essizzzzzz bekooooor vohtiz bosayam xayf wu fanagramma degan sozga 30mln xalqni orgatib boliwgandi ozoddan bow wu bir ikkita jonli etadigonla ciqtide yana xalqqi kozini ocib qoyiwtideeee xa endi organgandikku bizla kazzoblarga ......\n6 ledy (16-Фев-2014 17:34)\nАдхам Солиев: Мен исмлар хақида қўшиқ айтган эдим, кўпчилик санъаткорлар исмлар қўшиб қўшиқ айтадиган бўлишди, шунинг учун энди мен хайвонлар хақида қўшиқ айтмоқчиман\nИсточник: Бу фикрдан кайтинг. Сардор Мамадалиев сизни плагиатда айблайди.\n7 zaya (16-Фев-2014 17:55)\nhammasi yaqin soat bup ketibdiyu:-d\n8 Komila (16-Фев-2014 20:15)\nSAYYODGA O'HSHAB CHIROYLI VA KENG MA'NOLI FIKR YURITILAR O'RTOLARIM! BU GAP FONNOGRAMMADA ASHULA ETUCHI HONANDALARGAYAM TEGISHLI!! BOTIR QODIROV BILAN SAYYOD-SHOU O'TKAZING ILTIMOOS...\n9 Your_Prince (16-Фев-2014 20:50)\nHuddi majburiy intervyuga uxshab qolgandek\n11 uzcustomer (16-Фев-2014 22:50)\nRavshanbek, qachon chiqarasiz kommentizni. Kutib ko'zimiz to'rt bo'lib turibdi.\n12 ledy (16-Фев-2014 23:36)\nменимча, кизларни исмини кушик килиш 70 йил олдин хам булган. Атхам сиз асос солмагансиз. Навоийнинг Ширинию, Лайлилари уша даврларда куйланганку. Дониёр Файз Ферузабонуни, Камолиддин Рахимов "Наргиз"ни айтгани биларсиз.\n13 profi7717 (17-Фев-2014 02:11)\ntoshkent xaqida surxandaryo qanqaib ashula aytadi yaqu yaqu dib aytadimi\n14 Jama (17-Фев-2014 04:50)\nSayyod aka Bu sanatkormasu, nme ozini ijodkorman dgan, Xalq blvoti km ijodkorligni, br tanwimni qowib yuvordm dipti, tanwi musiqadan habari bomagandrde, vkusiga togri kemagan bosa bomadi dp etkan. bu folklyori etb ijodkorman dpti, bu ShohJahon ni etti a manimcha, ShohJahonni davri keganini tan olwmidide wunaqa, orqadan gaprwadi. bu havaskor jonli etomasa kere, oziga iwonganla jonli bervoti konsert, muhlisla orqadan poylavoti korili dp, qani kimkda yana wunaqa.\n15 Jama (17-Фев-2014 04:50)\n16 Бек (17-Фев-2014 07:58)\n17 Nozimaxon (17-Фев-2014 09:36)\niltimos, Toshkent haqida chin dildan etadiganla o`zi chiqib qolar, so`rab ettirmela))))))))))\n18 ledy (17-Фев-2014 13:08)\nИсточник:шу одамни санъатдан йирок одам деб уйладим. Купрок асосий угруни эффектга берар экан. Халкни фикри, техник ишлардан нарига утмаган. Узига ишонч йук. Узр лекин. Санъаткор етаклайди, эргашмайди. Гулсанамни репертуарига тегинилмасин. Ботир эронча айтса Гулсанам хам ушани килиш керакми? Бу богчада болаларни бир тогорага ювинтиришдай гапку.\n19 ShaX6706 (17-Фев-2014 14:16)\nNozimaxon qushilaman gapizga\n20 ledy (17-Фев-2014 15:02)\nАдхамни йўналиши – фольклор бўлса, томошабин зерикиб қолади\nИсточник:бекор гап. фольклор зериктирмайди. айнан Атхамники. Мободо бирон макомчи сизга иши тушса, одамлар зерикади деб рок ёки реп айттиринг.\n21 ledy (17-Фев-2014 15:06)\nТотлисас у жахон юлдузи, у шунчаки кўчада юрса хам одамлар талаб кетишади.\nИсточник:декорация килмай ашула айтмай турсаям, сахнани уёк буёгидан утиб турса булди ахир у Тотлисас.\n22 Anvar (17-Фев-2014 16:10)\n23 shahanshah (17-Фев-2014 22:52)\nSayyod iltimos Botir Qodirov bilan xam suxbat o'tqazilar ashaddiy muxlislari nomidan.\n24 Sefyu (18-Фев-2014 22:20)\nSayyod, qo'shiqchilarimiz bilan bo'ladigan intervyuda nimaga qoraqalpoqcha qo'shiq aytmayapsizlar deb so'rangchi?\nLarisa Maskalyovaga HURMAT.


СПОРТ БАЙРАМИ ЎТКАЗИЛДИ – Сирдарё вилояти касаба уюшмалари ташкилотлари бирлашмаси Кенгаши\nСПОРТ БАЙРАМИ ЎТКАЗИЛДИ\n01/03/2017 06/03/2017 sirdaryo\nЯқинда Гулистон туман тармоқ касаба уюшмалари томонидан “Спорт- саломатлик гарови” шиори остида тармоқлараро спартакиада ўтказилди. Ушбу саломатлик спартакиасида 3 та тармоқ – таълим, фан ва маданият, Соғлиқни сақлаш, Истеъмол товарлари ишлаб чиқариш ва савдо хизмати ходимлари касаба уюшмаси тасарруфидаги ташкилотлардан жами 42 нафар ҳаваскор спортчилар иштирок этишди.\nҚизғин ўтган волейбол бўйича спорт мусобақаларида аёллар ўртасида 14-мактаб жамоаси 1-ўринни, Тиббиёт бирлашмаси жамоаси 2-ўринни ва Бешбулоқ коллежи жамоаси 3-ўринларни эгаллашди. Шахмат тури бўйича аёллар орасида 1-ўринни Иқтисодиёт касб-ҳунар коллежидан Ирода Алишерова, эркаклар бўйича 1-ўринни худди шу муассасадан Мухиддин Биболаев, Шашка турида аёллар орасида 1-ўринни Бешбулоқ касб-ҳунар коллежидан Бахтигул Мурадинова, эркаклар орасида 1-ўринни Алишер Холмирзаев эгалладилар. Стол тенниси турида тумандаги 9-умумтаълим мактаби ўқитувчиси Гавҳар Атабоева барча ҳаваскор теннисчи аёллардан устун келган бўлса, эркаклар ўртасида стол тенниси бўйича Садриддин Ачиловга тенг келадигани топилмади. Бадминтон тури ғолиблик аёллар ўртасида Исоқова Шоҳидага, эркаклар ўртасида Иқтисодиёт касб-ҳунар коллежи ўқитувчиси Донабаев Обиджонга насиб этди.\nШуни ҳам алоҳида айтиш лозимки, ушбу спартакиадаларда Давлат муассасалари ва жамоат хизмати ҳамда Агросаноат мажмуи ходимлари касаба уюшмаси жамоалари иштирок этмадилар. Бу эса ушбу тармоқлар туман Кенгашлари раисларининг, ишчи-ходимларнинг саломатликлари ҳақида қайғуриш, улар орасида соғлом турмуш тарзини тарғиб қилиш каби амалий ишларга панжа орасидан қараётганлигини билдиради.\n← АСКАРЛАРГА ТАВСИЯНОМАЛАР ТОПШИРИЛДИ\nМУЛОҚОТ НАТИЖАЛАРИ МУҲОКАМА ҚИЛИНДИ →\n02/04/2020 sirdaryo ҲАМ – БУРЧ, ҲАМ – МАСЪУЛИЯТda fikr bildirishni o'chirish


ҲАРБИЙ ПРОКУРАТУРА ФАОЛИЯТИ ҲАҚИДА – Prokuratura\nЎзбекистон Республикаси Ҳарбий прокуратураси органлари томонидан Қуролли Кучларда қонунийликни таъминлаш, ҳарбий хизматчиларнинг қонуний ҳуқуқ ва манфаатларини ҳимоя қилиш борасида муайян ишлар амалга оширилмоқда.\nХусусан, жорий йилнинг 9 ойида ҳарбий прокуратура органлари томонидан ўтказилган назорат тадбирлари натижасида 5 648 нафар ҳарбий хизматчиларнинг бузилган ҳуқуқлари тикланди.\nМисол учун, Самарқанд шаҳрида ҳарбий хизматчиларга ипотека кредити асосида фойдаланишга топширилган 72 та хонадонларга эгалик ҳуқуқи белгиланмасдан келинаётганлиги аниқланиб, Самарқанд ҳарбий прокуратураси аралашуви билан ушбу уй-жойлар шаҳар ҳоким қарори асосида уларга мулк сифатида топширилиши таъминланди.\nХудди шу каби, Чирчиқ ҳарбий прокуратураси томонидан 100 нафар ҳарбий хизматчиларга ипотека кредити асосида берилган уй-жойларга эгалик ҳуқуқи белгиланишида амалий ёрдам кўрсатилди.\nСамарқанд ҳарбий прокуратураси томонидан ўтказилган назорат тадбирлари давомида 22 нафар ҳарбий хизматчиларга, уларнинг хизмат стажлари нотўғри кўрсатилганлиги оқибатида ҳисобланмай қолган\n73,4 млн. сўм миқдордаги қўшимча устама тўловлари тўланиши таъминланди.\nЎтган даврда жисмоний ва юридик шахслардан ҳарбий прокуратурага келиб тушган мурожаатларнинг 2 795 таси бевосита ушбу прокуратурада ҳал қилиниб, 202 таси қаноатлантирилган ва натижада 276 нафар шахсларнинг бузилган ҳуқуқлари тикланишига эришилди.\nМасалан, Қарши ҳарбий прокуратураси томонидан “Ф.И.” МЧЖнинг мурожаатини кўриб чиқиш жараёнида, ҳарбий хизматчиларнинг ушбу корхона олдидаги 18,2 млн. сўмлик қарзи тўлиқ бартараф этилиши таъминланди.\nШунингдек, “Э.Д.” МЧЖнинг Хоразм вилояти Мудофаа ишлари бошқармасидан 17 млн. сўм пул маблағларини ундиришда амалий ёрдам сўраб ёзган мурожаатини кўриб чиқиш натижасига кўра, Урганч ҳарбий прокуратураси томонидан қарздордан юқоридаги суммани тўлиқ ундирилиши таъминланиб, тадбиркорнинг бузилган ҳуқуқлари тикланди.


Барча мерослардан маҳрум шоир Мақсуд Бекжон ҳақида « Ўзбекистон Халқ Ҳаракати\nБарча мерослардан маҳрум шоир Мақсуд Бекжон ҳақида\n30 December 2018 - 19:57\nНиҳол экаëтган боғбонлар кўчатларнинг навига қараб орасини очиқ қўйишади. Эртага улғайиб бир-бирига соя ташламасин деган маънода. Режали боғчага хос бу мантиқ ҳаëтда учрамайди. Масалан ўзбек совет адабиëтининг сўнгги шоири ( Ҳамид Исмойил таърифича) Муҳаммад Солиҳ ва унинг укаси деярли бир давр адабиëтига “вакил” бўлдилар.\nМуҳаммад Солиҳ каби гигант Мақсуд Бекжон каби ҳассос шоирга соя солмади десак ëлғон бўларди.\nТўқсонинчи йил шеърсевари Мақсудга шоир деб эмас, балки “Муҳаммад Солиҳнинг укаси” деб қаради.\nХолбуки Мақсуднинг ўз формати ўз сўзи бор эди. Абдували Қутбиддин¸ Баҳром Рўзимурод эстетикасига ëндош постмодерн бир эстетика.\nАммо Мақсуднинг шеърини мутоала қилиш жараëнида идрокимизнинг қайси бир тешигидан келаëтган “Муҳаммад Солиҳнинг укаси”деган сигнал бу эстетикадан тўла баҳраманд бўлишга ҳалақит берарди.\nАлбатта бу сигналга Мақсуднинг билиб –билмас МС шеъриятида ишлатилган жумлаларни қўллагани қўшилганида(“Қақраган лаблар” каби) ўрталиқ паришон бўларди.\nҚадам Сайидмуродни шоир деб билган тўқсонинчи йиллар шеърсевари Мақсудга “акасининг укаси” деб қарайверарди. Боз устига акаси Муҳаммад Солиҳнинг шону шавкати ортган сари ортарди.\n“Бизга таянч керак дўстим – қўлтиқтаëқмас” дея ëзади Мақсуд Бекжон ўша пайтда. Бу “Соя этма- бошқа эхсон гаракмас” деган халқ қўшиғидаги маънога уйқаш.\nХолбуки Мақсуд Бекжон етук шоир эди. 1988 йили Ғафур Ғулом нашриëти “шоирнинг илк китоби” сериясида Мақсуд Бекжоннинг “Умид таҳсили” деган китобини чоп қилди. Китоб аннотациясида Мақсуд “ўз сўзини айтиш учун тиришаëтган ëш шоир” дея таснифланади. Не ëзиқки бу китоб шоирнинг ягона китоби бўлди. (Истанбул ва Ослода шоир бир неча китобларни чоп қилдирганини ҳисобга олмаганда)\nЧунки шеър ëзиш учун тарих ажратган давр тугаëтган эди. Поэзияда overproduction холати юзага келган эди. Бир муддат кинода ишлаган Мақсуд тушунса керак. Кино маълум бир метраж билан чегараланади.Ортиқча (overproduction)пленка қайчиланади. Ўзбек совет адабиëти деб аталадиган воқеликнинг сўнгги шоири Муҳаммд Солиҳ деб белгилангани боис¸тўқсонинчи йиллардаги кўп шоирлар тарих қайчиси тарафидан асосссиз қийилиб саватга ташланди.\nБиз ҳам шеър ëзамиз деб турган бошқалар (Пахлавон Турғунов¸Қудрат Бобожон..) бу маслакдан нон тегмаслигини англаб журналистиканинг жўн тегирмонини айлантириш учун кетишди.\nТарих “агар –магар” кабу мажҳулликни севмайди. На бўлса бўлди. Аммо барибир айтайлик Мақсуд Бекжон 1988 йили эмас 1978 йилда майдон ўқиганида бошқача бўларди.\nБундан деярли 30 йил олдин чоп қилинган юпқагина китобнинг истаган варағини очиб ўқиб ҳулоса қиламан – Мақсуд Бекжон улуғ ва етук шоир!!!!\nБари бизникидир шахсийдир бари\nЎтмишдан ҳеч нарса ола билмадик\nБизга мерос эмас тамға кўтариб\nСафарга отланмоқ кўзларда –ҳадик\nШеърларим-васият эмас аждодлар\nМен учун ўтмишдан атай қолдирган¸\nБизга мерос эмас занглаган ëдлар\nҲаëт мерос эмас – юрак олдирган\nБизга мерос эмас тавозе¸ қуллуқ\nЎлакса жонларнинг чиркин ëлғони\nМеросга қолмади бизларга қуллик\nМеросга олмадик ноннинг қолғонин\nБарча мерослардан маҳрумдирмиз биз.\nМақсуд Бекжон 1960 йилда Совет Ўзбекистонининг Хоразм вилояти Янгибозор (ўша пайтда Урганчга қараган) туманида туғилди. 1983 йилда Москвадаги М.Горький номли адабиëт институтини тугатди. Таниқли шоира Марзия Эрдонова билан турмуш қуриб фарзандлар кўрди. 1992 йилда бир муддат қамоқда ўтиргани ортидан Ўабекистонни тарк қилди. Аввалига Туркияда яшади. БМТқочқинлар идораси қарорига кўра¸ Мақсуд Бекжон Норвегиядан сиëсий бошпана олди. Хозир Ослода транспорт соҳасида ишлайди.\nМатн эълон қилинганидан бир ой ўтиб шоир Мақсуд Бекжондан мактуб олдик. Мактуб матндаги баъзи чалкашликларни тўғирлайди:\n“Ассалому алайкум, макола учун катта рахмат, хурматли муаллиф. Факат маколадаги таржимаи холимга оид баъзи нукталарга кичик тузатишлар киритишга изн берсангиз. Узбекистонда менинг иккита китобим нашр этилди, иккови хам 1988 йилда – бири (“Умид тахсили”) Гафур Гулом нашриётида, иккинчиси (“Муътадил ранглар”) “Ёш гвардия” нашриётида босмадан чикди. Гафур Гулом нашриётида чиккан китобдаги таваллуд йилим янглиш ёзилган, мен 1961 йилда тугилганман. Китоблар нашр этилган уша 1988 йилда СССР Ёзувчилар Союзига кабул килиндим. 1988 ва 1990 йилларда Узкинохроникада менинг сценарим буйича иккита хужжатли фильм суратга олинди.”\nШу ўринда яна бир аниқлама. М. Бекчон ўз мактубида айтган икки ҳужжатли фильми нусҳаси (негативлари) Москвадаги Белые Столбы кино архивида сақланади. Режиссер Соли Давлатов. Фильмларда пахтага сафарбар қилинган ўқувчилар ҳамда репрессиядан қўрқиб қабрларга кўмилган қўлëзмалар ҳақида ҳикоя қилинади.


Ўзбекистонга коронавирусга қарши 5000 дона вакцина олиб келинди | Qalampir.uz\nЎзбекистонга коронавирусга қарши 5000 дона вакцина олиб келинди\nЖамият\t09 Ноябрь 2020 12:11 4469\nЎзбекистонга Хитой компанияси ишлаб чиқарган коронавирусга қарши вакцинадан 5000 та олиб келинди. Вакциналар ҳозир махсус шароитларда сақланяпти. Бу ҳақда Инновацион ривожланиш вазири Иброҳим Абдураҳмонов “Замон” информацион дастурига маълум қилди.\nМаълум қилинишича 5000 кишидан иборат кўнгиллилар асосида тузилган жамоада бу вакцина тажрибаси ўтказилади. Бу тадқиқот иши бўлгани боис ҳозирча вилоятларда эмас, фақат Тошкент шаҳрида ўтказилиши кутилмоқда.\n“Куни кеча Хитойдан Ўзбекистонга 4 та мутахассис келди. Яна 5 та хитойлик мутахассис кутяпмиз. Улар 4 ой давомида Ўзбекистонда вакцина синовларни қандай ўтказилишини ташкиллаштиришда ёрдам беради. Aввало тушунчага эга бўлиш учун тренинг дарслар ташкил этилиши зарур”, дейди вазир.\nХабарда келтирилишича, вазирлик ижтимоий мурожаатлар орқали аҳоли учун видеороликлар тайёрлаш ҳаракатида. Ҳозирда вакцина синови қайси поликлиникада бўлади ва ундаги шарт-шароитлар қандай, деган саволлар жуда кўплаб учради. Тез орада вакцина синови қаерда ва қандай кўринишда бўлиши маълум қилинада.\nАввалроқ, “Anhui Zhifei Longcom Biopharmaceutical” компания ишлаб чиқарган вакцинанинг клиник синовини ўтказиш режалаштирилаётгани ҳақида хабар берган эдик.\n20 Январь 12:15 97899\n20 Январь 10:41 55678\n22 Январь 14:58 53678\n21 Январь 12:47 48349\n21 Январь 10:34 35563


Сирғали автомобиль бозорида ФВВнинг тактик-ўқув машқлари ўтказилди\n11:51 / 20.07.2016\nТошкент шаҳар Сирғали туманидаги «Истеъмолда бўлган транспорт воситалари ва эҳтиёт қисмлари Сергели бозори» МЧЖда 2016 йил 14 июль куни «Зилзила ва ёнғин содир бўлганда фуқароларни қутқариш, биринчи тиббий ёрдам кўрсатиш ҳамда уларни хавфсиз ҳудудга эвакуация қилиш ишларини ташкил этишда объект раҳбарияти ва фуқаро муҳофазаси тузилмалари ҳаракатлари» мавзусида махсус-тактик ўқув машқи ўтказилди. Бу ҳақда Ўзбекистон фавқулодда вазиятлар вазирлиги матбуот хизмати хабар бермоқда.\nМахсус-тактик ўқув машқи ғоясига кўра шартли равишда зилзила содир бўлиши натижасида маъмурий бинода ёнғин содир бўлади. Бинодаги ходимлар ва моддий-товар бойликлар, шунингдек, автотураргоҳдаги аҳоли ҳамда автомашиналар хавфсиз ҳудудга эвакуация қилинди ва ёнғин бартараф этилди.\nТадбир якунида иштирокчиларга Тошкент шаҳар Фавқулодда вазиятлар бошқармаси Қутқарув отрядининг замонавий қутқарув асбоб-анжомлари кўргазмаси намойиш этилди.\nФВВ Москва областида заҳарланган ўзбекистонликлар ҳақида расмий маълумот берди\n08:09 / 22.08.2018\nГенерал-майор Абдулла Қўлдошев Тожикистонга боради\n07:29 / 14.08.2018


“Дунё умри ҳам охирига етиб тамом бўлгай…” « Ўзбекистон Халқ Ҳаракати\n“Дунё умри ҳам охирига етиб тамом бўлгай…”\n19 March 2017 - 10:00\nТАРИХИ МУҲАММАДИЙ — 154\nАДИЙ ИБН ҲОТАМ (ҲОТИМ) ҚИССАСИ\nАдий ибн Ҳотам бутун дунёга номи чиққан машҳур Ҳотам Тойнинг ўғлидур. Ҳотам Той ўзи Расулуллоҳ замонларида тирик бўлган бўлса ҳам Пайғамбарлик даврига етмасдан вафот топди. Ўзидан кейин унинг ўғли Адийни отаси ўрнига қабила раиси қилдилар.\nАраблар ичида атоғлик катта раислардан саналур эди. Той қабиласи бутпарастлардан бўлса ҳам, Адий оиласи билан насоро динига кирмиш эди. Бошқа қабилалар каби Мадинага элчи юбориб, Расулуллоҳ билан кўришмакни ҳам тиламади. Балки Расулуллоҳга қарши кўнглида қаттиқ адоват сақлади. Лекин у кунларда бутун араблар ё ўзлари, ё элчи орқалик иймон келтириб итоатга келганликларини кўрар эди.\nСўнгги кунларда ўз олдига мундоқ яшаб туролмаслиги билди. Ислом ҳайбатига қарши туролмаслигини тушунди. Бир кун бўлмаса, бир куни Ислом аскари келиб босиб қолмасин деб ўзига энг яқин ишончлик кишисини чақириб атрофига югурук от, елмаён туялардан сафарга ярагудек бирмунчасини тайёрлаб қўйишини буюрди. Йўл-йўлга қоровуллар қўйиб, соқлик билан кутишиб турдилар. Шу орада Ҳазрати Али бошлиқ бир бўлук Ислом аскари келаётган хабари унга англанди. Ҳар жойга қўйган қоровулларидан бириси:\n— Эй Адий, Муҳаммад аскарининг қоровуллари еримизга етиб келди, — деди.\nДарҳол ҳозирланган от-туяларни келтириб, Шом тарафига қараб қочдилар. Қочолмай қолганлари эрса аскар босқинига қолиб, асир олиндилар. Булар ичида Ҳотам Тойнинг бир қизи ҳам асир тушган эди. Асирлар Мадинага келтирилгандан сўнгра у қизнинг кўзи Расулуллоҳга тушди. Қилғон ишларини кўриб, отаси Ҳотамни эслаб:\n— Ё Расулаллоҳ, мен эрсам саховатда оламга номи чиққан Ҳотам Тойнинг қизи эрурман. Эшитгандурсиз, отам Ҳотам Той мурувват соҳиби эрди. Очларни тўйғизур, яланғочларни кийгузур, яёв қолганларни мингизур эди. Мазлумларни золимлардан қутқазур эди. У эрса ҳожатлик кишиларни ҳеч қуруқ қайтармаган эди. Мана шундоқ кишининг қизи эрдим, — деди.\n— Отангнинг бу қилғон ишлари эрса чин мўминлар ахлоқи эрур, Аллоҳ суйган сифатлардур. Бундай улуғ ахлоқ эгаси бўлган кишининг қизи экан, асирликда ётмасин, — деб дарҳол ани бўшатмоққа буюрдилар.\nБош-оёқ кийинтириб, яхши туяга миндириб, ўз элига қайтмоққа рухсат қилдилар.\nРасулуллоҳдан бу яхшиликни кўргандан кейин дарҳол шаҳодат айтиб, иймон келтирди ва акаси Адий ибн Ҳотамни Ислом динига далолат қилмоқ учун Шом шаҳрига қараб йўлга тушди. Бир неча кун йўл юриб, акаси турган ерга яқин етди. Булар эрса кўчманчи эрдилар, чодир олдида ўлтирган Адий йироқдан келаётган туя минган бир кишининг қорасини кўрди. Синчиклаб қараб турди ва бу келаётган Ҳотам қизи Сафона бўлғай, деди.\nЯқинлашиб келди эрса кўрдиларким, Ҳотам қизи Сафона эмишдур. Қучоқлашиб йиғлашиб кўришдилар. Сўнгра оғаси Адийга боқиб:\n— Эй раҳмсиз, золим қариндошим! Ўз оиланг билан қочиб қутулдинг. Отанг Ҳотам оиласини душман қўлида асоратга қолдирдинг, — деди. Адий бу сўздин қаттиқ уялиб:\n— Узр айтмоққа тилим йўқдур, айтган сўзларингнинг ҳаммаси тўғридур. Кел энди, мундан ортиқ мени уялтириб хижолат қилма, — деди.\nҲар иккови нари-бери айтишиб бўлгандан кейин қариндошлик аразлари тарқалди. Сўнгра ўзаро кенгашиб сўзлашгали турдилар. Оғаси Адий эрса, ўзи тўғрисида Сафонадан маслаҳат сўради. Бул хотун очиқ кўнгиллик, ҳар ишга кенгаш бергудек хотун бўлуб, анга шундай сўз қилди:\n— Эндиги маслаҳат шулдурким, бу ишга кейин қолмай тезлик билан бориб, бу кишига иймон келтиргил. Агар у киши Пайғамбар бўлса, анинг динига илгарироқ кирган бўлурсан. Агар подшо бўлса бошқалардан олдинроқ борганинг яна яхшироқдур, — деди.\nАдийга ҳам шу сўз маъқул бўлди. Шу билан икковлашиб йўлга чиқишдилар. Беш-ўн кун юриб Мадинага келдилар. Шу чоғда Расулуллоҳ масжидда ўлтирган эдилар. Тўғри келиб ул зотга салом қилди.\n— Бу киши ким бўлур? — деб сўрадилар.\n— Ҳотам ўғли Адий эрурман, — деди.\nРасулуллоҳ ўринларидан туриб келиб у билан кўришгандан сўнгра, уйларига қараб бошладилар. Йўлда кетаётганларида бир камбағал кампир хотин йўл устида Расулуллоҳни тўхтатиб ўз ҳожатидан анча узоқ гапирди. Кампир сўзини тамом қилгунча қулоқ солиб турдилар. Буни кўриб Адий ҳайрон қолиб:\n— Бу киши эрса подшо бўлмаса керак, — деди.\nСўнгра Расулуллоҳ Адийни бошлаб қутлуғ уйларига кирдилар, ичига хурмо қобиғи солинган бир тўшаклари бор эди. Уни Адийга тақдим қилиб:\n— Устига ўлтиргил, — дедилар.\n— Сиз ўлтиринг, — деди.\n— Йўқ, сен ўлтир, — деб ўзлари қуруқ ер устига ўлтирдилар.\nБуни кўргач, Адий айтди:\n— Қасам қилурманким, бу киши подшо эмасдур, бу иш пайғамбарлар ахлоқи эрур.\n— Эй Адий, Ислом динига киргил, икки дунёда саломат бўлурсан, — дедилар.\n— Мен эрсам насроният динида эрурман, менинг тутган диним бордур, — деди.\n— Мен сенинг тутган динингни сендан яхшироқ билурман. Ўзингга қарам бўлган қабилалардан марбаъ солиғини олурсан, буни олмоқ сенинг динингда ҳаромдур.\nАдий буни эшитгач:\n— Агар бу киши пайғамбар бўлмаса, бу дин ҳукмини қайдан билур эди? — деб кўнгли Исломга мойил бўлди. Шуларни ўйлаб турганида яна Расулуллоҳ айтдилар:\n— Эй Адий, кўрурсанки, бу динга киргувчилар кўпроқ фақир кишилардур. Ўзлари озчиликда бўлиб ҳам кучсиздурлар, душманлари эрса кўпчиликда бўлиб, ҳам қурол кучига эгадурлар. Шу ишлар иймон келтурмакдан сени тўсди. Аллоҳ оти билан қасамёд қилурман, кўп узоқ замон ўтмасдан туриб булар ичида мол шундоқ кўпайгусидир, уни олғани киши топмагайлар, дунё, хазиналарига эга бўлғайлар. Ҳозирча салтанат, ҳукумат бошқалар қўлида турғонлиги сени қўрқитмасин. Яқин кунларда кўрурсан Бобил шаҳрининг оқ саройлари, подшолар пойтахтлари алар қўлида фатҳ бўлғай, Кўфа шаҳридан йўлдошсиз чиққан ёлғиз хотун Маккага келиб Байтуллоҳни зиёрат қилиб қайтгай. Йўллар тинчланганликдан Аллоҳдан ўзга нимарсадан бу хотуннинг қўрқинчиси бўлмагай.\nБу сўзларни англагач, Адий дарҳол иймон келтирди. Бу киши кейин айтур эди:\n— Ёлғиз хотун Кўфадан хавф-хатарсиз Маккага келиб, Байтуллоҳни зиёрат қилиб қайтганини кўрдим. Қасам қилурманким, қолган иккови ҳам Расулуллоҳ деганларидек албатта бўлғусидур. Бу иккови эрса — биринчи, мусулмонлар дунё, хазиналарига эга бўлишиб моллари кўпайишидур, яна бири, молдан закот чиқарилса, уни олгали қалў (камбағал) киши топилмагай. Ислом бошлангандан бери ҳалигача бу ишнинг бўлиб ўтганлиги маълум эмас, чунки Исломнинг энг кучли даври ҳисобланган Ҳазрати Умар замонларида Рум, Эрон, Миср хазиналари Мадинага оқиб турган бўлса ҳам, яна фақир-мискинлар ҳар ерда кўп эдилар.\nБиз кўрган ҳадис китобларининг ҳеч бирида фалон замонда мол кўпайиб, халқ бойиб кетганлигидан закот беришга фақир киши топилмай қолди деган сўзни кўрган эмасмиз. Пайғамбаримиз соллаллоҳу алайҳи васаллам айтган бу сўзларига қаралса, албатта, бу ишнинг олдимизда бўлиши керакдур. Энди қачон Маҳдий охирзамон келсалар, Исо пайғамбар осмондан тушсалар, ана шу чоғда бутун дунё, халқи Ислом динини қабул қилғайлар.\nБир ривоятда айтилишича, қирқ йилгача буларнинг адолатли ҳукмлари остида тинч-роҳатда яшагайлар. Шу орқали ер хазиналари юзага чиқиб, бутун халқ бойиб кетганликдан камбағал киши топилмагай. Мана, Расулуллоҳ соллаллоҳу алайҳи васаллам айтган сўзлари шу вақтда келган бўлур. Имом Шавқоний раҳматуллоҳи алайҳ Ҳазрати Исо алайҳиссаломнинг осмондан тушишлари, имом Маҳдийнинг хуружлари, Дажжолнинг чиқиши, бу малъунни Ҳазрати Исо ўлдиришлари — мана шулар ҳақида келган ҳадисларнинг мазмуни тавотурга етгандур, деди. Агар ҳадис тавотур даражасига етди эрса оят ҳукмини олиб, унга инкор қилиш оятга инкор қилгандек бўлур.\nМунга қаралса, юқориги ишлар олдимиздаги кунларда албатта бўлғусидур, деб ишониш лозимдур. Чунки ҳадис оят ҳукмини олгач, унга гумон қилиш мумкин эмасдур. Мўтабар баъзи ҳадис китобларида қиёмат аломатларини Расулуллоҳнинг айтишларича, юзга етказибдурлар. Шу кунларда улардан саксон саккиз кичик аломатлари тамом ўтиб бўлмишдур. Қолмишлари эрса ўн икки улуғ аломатларидур. Расулуллоҳ соллаллоҳу алайҳи васаллам:\n— Буларнинг энг аввали Хуружи Маҳдий бўлгай. Қолганлари ҳам кетма-кет узилмай келиб тугангач, дунё умри ҳам охирига етиб тамом бўлғай, — дедилар. Соллаллоҳу алайҳи васаллам.


Ислом Аҳмедовдан терма жамоамизга оид фикр ва мулоҳазалар » Ўзбекистон янгиликлари – Zamin.uz\n13 ноябрь 2019, 23:55\nЎзбекистон миллий терма жамоаси олдида Саудия Арабистони ва Фаластинга қарши муҳим беллашувлар кутиб турибди. Албатта, иккала баҳснинг Тошкентда ўтказилиши бизнинг фойдамизга ишлаши аниқ. Аммо шу билан бирга гуруҳдаги иккита асосий рақибларнинг 14 ноябрь куни ўзаро тўқнаш келиши барчанинг диққат марказида бўлиб турибди. Албатта, Вадим Абрамов бошчилигидаги терма жамоамиз ушбу ўйинга жиддий тайёргарлик кўрмоқда. 9 ноябрь куни эса Тошкентда Қирғизистонга қарши ўртоқлик учрашувини ўтказиб 3:1 ҳисобида ғалаба қозонди.\nБошида ушбу беллашувнинг ёпиқ тарзда ўтиши ҳақида бош мураббийимиз айтганди. Аммо кейинчалик мухлисларнинг норозилиги сабабли мураббий ўйиннинг ТВда кўрсатилишига қарши эмаслигини маълум қилди. Кутилганидек, мураббий таркибга чақирган кўплаб номзод ўйинчиларни синовдан ўтказиб олди. Таниқли мутахассисларимиздан бири Ислом Аҳмедов билан боғланиб, унинг терма жамоамиз ҳақидаги фикрлари билан қизиқдик.\n«Ҳамма ўз иши билан шуғуллангани яхши»\n- Ҳар бир тайёргарликдан ва ўйиндан кўзланган қандайдир мақсад бўлади, тўғрими? Қирғизистонга қарши учрашувдан аввал бу ўйинни телевиденияда олиб кўрсатилмаслиги ҳақида айтилди. Бош мураббий нима учун бу ўйинни ТВда кўрсатилишини хоҳламади? Бунинг сабаби нимада эди? Ҳозирги пайтда барча терма жамоаларда малакали таҳлилчилар гуруҳи иш олиб бормоқда. Улар рақиб ўйинларини кўриб синчковлик билан ўрганиб чиқишади ва шунга қараб камчилик томонларини ўзлаштиришади. Бизнинг терма жамоамизда ҳам шунақа таҳлилчилар гуруҳи бор.\nАлбатта, биз ҳам Саудия Арабистонини ўрганиб чиқяпмиз. Шунга қараб, мураббийларнинг тактик томондан ўйлаб қўйган режалари бўлади. Лекин буни фақат ўйинлар орқали қўллайди ва ўрганади. Қирғизистон билан ўйин эса айнан мураббийнинг ўйлаб қўйган тактик режаларини амалда қўллаб олиш учун ҳам керак эди. Яъни, Саудия ва Фаластинга қарши баҳслар олдидан янги ўйланган тактик режаларни Қирғизистон билан учрашувда кўриб олишни истаганди. Шу боис бошида бош мураббий ўртоқлик учрашувини ёпиқ тарзда ўтишини айтганди.\nЛекин мухлислар бундан норози бўлиб ҳар хил гапларни ёзишди. Ваҳоланки, биз учун Саудия Арабистони ҳамда Фаластинга қарши ўйинлар катта аҳамиятга эга эди. Қирғизлар ҳам биз билан ўйинда иложи борича ҳеч нарсасини кўрсатишга ҳаракат қилмади. Бизникилар ҳам шундай. Албатта, мухлисларимизни ҳурмат қиламан. Аммо улар ҳам вазиятни тушунишлари керак эди. Ҳамма ўз иши билан шуғуллангани яхши. Мураббийга қўйиб беришимиз керак. Қирғизистон билан асосий учрашув эмасди.\nВаҳоланки, биз учун муҳим ўйинлар 14 ва 19 ноябрларда бўлади. Ишқибозлар эса Қирғизистон билан ўйинни кўрамиз деб интернетда тинмай ёзишди. Хўш, кўришди, энди-чи?! Ўша учрашувда мураббийимиз ўйлаган режаларини амалга оширишга қийналди. У шунақа таркиб ва бошқача ўйин схемасини қўллади.\nВаҳоланки, Саудия билан Фаластин бизнинг режаларимизни билмасликлари керак эди. Ҳамма бу ўйинни кўриб турса, қанақа режани кўрсатиш мумкин? Саудия кучли рақиб. Фаластин ҳам ҳимояда яхши ўйнайди. Мураббий эса бўлажак баҳсларга жиддий ёндашган ҳолда алоҳида режалар ишлаб чиқаётганди. Шунинг учун ҳам Вадим Абрамов бизга ёпиқ ўйин керак деганди. Шу боис мухлислар ҳам интернетда яхшилаб фикрлаб ёзишсин.\n«Саудиянинг бизга қарши қандай тактика қўллашини ҳеч ким билмайди»\n- Саудия Арабистонида ким ишлашидан қатъий назар доимо ҳужумкор ва чиройли ўйин кўрсатиб келган. Уларга яқинда янги мураббий келди. Расмий баҳсларда эса очколарни йўқотишни бошлашди. Янги мураббий – бу янги талаб дегани. Саудия Арабистони футболи Европа услубига мос келмайди. Улар бошқача футболга ўрганишган. Янги келган мураббий эса терма жамоага ўзининг фикрлари ва фалсафасини киритишга ҳаракат қиляпти. Лекин уларга яхши мураббий келган.\nАлбатта, Саудия ҳам биз билан баҳсга жиддий тайёргарлик кўрмоқда. Уларнинг бизга қарши қандай тактика қўллашларини ҳеч ким билмайди. Лекин бизнинг ўйинимизни ҳамма кўриб турибди. Фаластинга келсак, уларни биринчи ўйинда кўрдик. Тартибли, ҳимоявий ва ҳужумкор футбол кўрсатишяпти. Фаластинда ҳамма жиҳатлар бор. Уларда юлдуз футболчилар йўқ. Лекин 90 дақиқа давомида битта йўналиш бўйича ҳаракат қиладиган жамоа бор.\nМураббийларимиз бўлажак рақибларни ўрганаётган бўлишлари аниқ. Вадим Абрамов Саудия билан Фаластин бизнинг ўйин услубимизни тушунмасин, билмасин деган мақсадда эди. Аммо мухлисларнинг қистови билан Қирғизистон билан учрашув телевизорда кўрсатилди. Шу боис юқорида айтганимдек, бундай вазиятларни ишқибозларимиз ҳам тўғри тушунишса яхши бўларди. Мураббийни ўзлари танлашдими, энди уни охиригача қўллаб-қувватлаш керак.\n«Профессионал йўналиш бўйича кўп ишлашимиз керак»\n- Терма жамоа умуман бошқача. Чинакам савияни кўрсатиш учун бунинг замирида катта иш ва меҳнат талаб қилиняпти. Вадим Карленовичга ҳозир осон эмас. Унга ўзига яраша қийин. Афсуски, ҳозирги пайтда жамоамиз тактик томондан керакли даражада эмас. Чемпионатимизни қаранг, қачон 1-ўрин билан 2-ўрин ўртасида бунчалик катта фарқни кўргансиз? «Пахтакор»га қойил, чемпион бўлди, катта фарқ билан. Аммо бошқа жамоалар қаерда?\nКўриб турибсиз, таркибимиздаги кўплаб футболчилар маҳаллий чемпионатимиздан чақириляпти. Бизда ҳимояда тўпсиз ўйнаш борасида ҳам камчиликларимиз бор. Ҳужум қилишни истаган жамоа эса аввало ҳимояда яхши ўйнаши керак. Шу боис айтмоқчиманки, ҳали профессионал йўналиш бўйича кўп иш олиб бориш керак. Ҳозир мўъжизани кутмаслик керак. Мўъжизанинг замирида профессионал йўналишда катта меҳнат қилишдек масъулият ётибди. Биз ҳозир асосан шунчаки ўйинни, ким ютганлигини, кимлар гол урганлигини кўряпмиз.\n«Кимни чақириш ё чақирмасликни бош мураббий яхши билади»\nБош мураббийнинг одамлари бор. Улар кимнинг қандай ўйнаётганини кўриб туришибди. Ҳар бир мураббий ўйин куни тайёр бўлган футболчиларни майдонга туширади. Қуруқ фамилия эса ҳеч қандай аҳамият касб этмайди. Хуллас, футболчилар борасидаги барча саволлар фақат бош мураббийга. У кимни чақиришни ва чақирмасликни яхши билади.\nТеглар: Ислом Аҳмедов терма жамоа\nЯнгиликлар » Спорт » Ислом Аҳмедовдан терма жамоамизга оид фикр ва мулоҳазалар\n10:50 Вадим Абрамов Ўзбекистон терма жамоасига яна Лутфулла Тўраевни чақирди\n19:02 Ўзбекистон миллий ва олимпия терма жамоалари ўзаро ўртоқлик ўйинини ўтказишади\n15:30 Ўзбекистон МТЖ ноябрь ойида иккита ўртоқлик ўйини ўтказади


Ишда ўзингизни яна ҳам қувватли сезишингизга ёрдам берадиган 10 маслаҳат Ишда ўзингизни яна ҳам қувватли сезишингизга ёрдам берадиган 10 маслаҳат - Pharm Phone\nМуваффақият сири 27-12-2017 1355\nКундузги энергия қулаши - умумий тажриба. Бундай ҳолатни асосан Сешанба куннинг иккинчи ярми, ёки ҳафтанинг охирида иш тугашига саноқли соатлар қолганида ҳис қилишингиз мумкин.\nГОБанкинг ТРWС соғлиқ ва соғлиқни сақлаш соҳасидаги турли соҳа мутахассисларига ишда кўпроқ энергия беришнинг энг яхши усулларини аниқлаш учун мурожаат қилди. Бундан кўпроқ энергия олиш ва ишда муваффақиятли бўлиш учун ушбу 15 усулни кўриб чиқинг.\n"Нонуштани ейиш ёки биринчи кофе ичишингиздан олдин, бир стаканга тенг иссиқ лимонли сувдан бошланг", дейди ҳаёт мураббийи Таня Оттерштейн-Лихс. "Бу ўзингизни қувватли ҳис қилишингизга тўсқинлик қилаётган токсинларни ўчиришга ёрдам беради ва эрталабки суюқлик билан танани озуқалантирасиз; ахир сиз 7-8 соатлаб сув ҳам ичмасдан ишлашингизга тўғри келади. Шарбатнинг ёқимли ҳиди билан бир қаторда лимон табиий ёқилғи ва энергия портлашини таъминлайди, дейди қувват ва шамоллатиш бўйича мутахассис Серхио Рожас.\nЭнергияни кучайтириш учун бодом ва чиннигуллар ёки қаттиқ қайнатилган тухум ва бодом мойи, желели жигарранг гуруч кекслари билан жўхори уни ейиш тавфсия қилинади.\nОстеопотик шифокор, Cалапаи, энергия учун энг яхши витамин Б12, С витамини, магний ва фол кислотаси эканлигини айтди. "Бу чарчоқни енгишда самарали ёрдам берадиган ажойиб қўшимчалар", - дейди Cалапаи.\nКеролин, шифокор, энергия даражасини яхшилаш учун магнийни олишни тавсия қилади. "Агар сиз метаболизмни кучайтирсангиз ва иш жойингизда кучлироқ бўлишни истасангиз, магнийнинг сўрилиши мумкин бўлган шаклини олинг", дейди у.\n5. Стулда теккис ўтиринг\n"Мушакларингизни ҳаракатланмаганда, мушак ҳужайраларидаги митохондрия энергия ишлаб чиқармайди", - дейди Стеркик. "Митокондрия кўпинча ҳужайралар кучлари ёки куч станциялари дейилади, сизнинг мушак ҳужайралари танангиздаги митохондриянинг 95 фоизини ўз ичига олади."\nБиз ўзимиз хоҳлаган одамлар билан ижтимоий ўзаро муносабатлардан энергия оламиз. Бизнинг танамиз аслида окситотсинни чиқаради ва натижада биз ўзимизни янада қулай ва мазмунли ҳис қиламиз. Қандай қилиб энергияни тежашни қизиқтирган бўлсангиз, ҳамкасбларингиз билан кўпроқ вақт сарфлашни ўйлаб кўринг.\nТелефон қўнғироғи пайтида туринг, электрон почтани юбориш ўрнига хабарни этказиш учун офисдан юринг, тушлик қилиш учун тушлик хонасига боринг - столингизда буни қилманг.


Беруний Алимов: Ҳеч қайси ташкилотнинг ахборот хизмати фаолиятидан қониқмайман – Beruniy Alimov\nЎзбекистон давлат жаҳон тиллари университети доценти Беруний АЛИМОВ ЎзА мухбирининг ахборот хизматлари фаолияти юзасидан берилган саволларига жавоб берди.\nАввал хабар қилганимиздек, Ўзбекистон Республикаси Президенти ҳузуридаги Ахборот ва оммавий коммуникациялар агентлигида давлат ва хўжалик бошқаруви органлари ахборот хизматлари фаолияти самарадорлигини оширишга қаратилган “Ахборот хизматлари фаолиятига оид назарий ва амалий аспектлар” мавзуида икки кунлик ўқув-семинари бўлиб ўтмоқда.\nЎқув-семинари тренинглар жамоаси раҳбари, имижиология соҳаси бўйича мутахассис, Ўзбекистон давлат жаҳон тиллари университети доценти Беруний АЛИМОВ ЎзА мухбирининг ахборот хизматлари фаолияти юзасидан берилган саволларига жавоб берди.\n– Бугунги ўқув-семинарида ташкилот имижини яхшилаш, уни шакллантиришда нималарга эътибор бериш лозимлилига бағишланган «Ташкилот имижи ва уни бошқариш» деган мавзуда машғулот ўтаяпсиз? Хўш, корпоратив имиж билан ишлашда ахборот хизмати ходими нималарга эътибор бериши лозим?\n– XVII асрда француз олими Б.Паскал имижни одамларга таъсир этиш технологияси, деб атаган,– деди Б.Алимов. – XXI асрда у ҳар қачонгидан ҳам долзарб бўлиб турибди. Ташкилотнинг обрўси қанча кучли бўлса, у шунча одамлар ишончини қозона олади, уларга кўпроқ таъсир ўтказади, ўз олдида турган вазифаларни амалга ошира олади.\n– Ахборот хизмати ва журналист вазифалари ўртасида фарқ бор. Аммо бугунги кунда бирор ташкилот ахборот хизмати ходими ҳамда ОАВда журналист бўлиб ишлайдиган ҳамкасбларимиз сони кўпчиликни ташкил этади. Табиийки у ташкилоти билан боғлиқ, унинг манфаатига хизмат қилувчи, фақат ижобий хабарларни ОАВга тарқатишга уринади, аммо бу холисликка ўз таъсирини ўтказиб қўймайдими?\n– Менимча, биз қайси жойда ишлашимиздан қатъи назар, олтин ўрталикни топишимиз лозим. Журналистлар билан ахборот хизмати ходимлари худди битта дарёнинг икки қирғоғида кетаётганга ўхшайди, лекин мақсад, борадиган жойимиз бир – Ўзбекистонда демократик, ҳуқуқий жамият қуриш. Шу боис менимча журналистлар ва ахборот хизмати ходимлари дарёнинг икки қирғоғида юрмасдан ўртадаги қайиқда биргаликда сузиши ва олтин ўрталикни топиши лозим. Энг асосийси, ахборот етказишда холислик талаби бузилишига йўл қўймаслигимиз лозим.\n– Бугун ўқув-семинарининг иккинчи босқичи ўтказилаяпти. Биринчи босқичдан қандай натижалар олинди ва навбатдагисидан нималар кутилмоқда?\n– Бир ҳафта олдинги тренингда кўпроқ давлат бошқаруви органлари, вазирликлар ахборот хизматлари ходимлари иштирок этганди. Бугунги тренингда эса кўпроқ хўжалик бошқаруви органлари яъни корпорациялар, миллий ҳолдинглар, нодавлат нотижорат ташкилотлар вакиллари қатнашмоқда. Аудитория ўзгаргани билан мазмунда катта ўзгаришлар йўқ. Асосий мақсадимиз бугунги аудиторияни қизиқтира оладиган, замонавий ўқувчи учун маъқул бўлган ахборотни тезкор етказиш йўлларини биргаликда таҳлил қилмоқчимиз.\n– Ўтган сафарги тренингда иштирокчилардан аноним сўровнома олинди ва эълон қилинди. Мутахассис сифатида тизимда қандай камчиликларни сездингиз?\n– Тан олиб айтиш керак, ҳозир барча ташкилотларнинг сайтлари ҳам бугунги кун талабига мос эмас? Буни мониторинг натижалари ҳам исботлайди. Қаранг, баъзи давлат ташкилотлари веб-сайтига кунига бор-йўғи 100 киши кираркан. Унинг аксарияти шу ташкилот ходимлари. Унда сайт керакми ёки керак эмасми, деган савол ҳам туғилади. Сайт яратилдими уни қизиқарли, муҳим хабарлар билан тўлдириш керак. Бу ишни четдан журналист келиб қилиб бермайди, ахборот хизмати ходими қилиши керак. Бундан ташқари, биз ахборот хизматлари ходимларининг ҳам муаммоларини ўргандик. Уларга вазифасига кирмайдиган ишлар ҳам юклатилаётган экан. Баъзи ахборот хизмати ходимлари эса умуман ахборот тайёрлаш, у билан ишлаш сирларини билмасликларини тан олмоқда. Шу боис қилиниши лозим бўлган ишларни қайтадан ўрганиб чиқиш лозим, балки қонунчилигимизга ўзгартириш киритиш керакдир, штат бирликларини ошириш лозимдир. Хуллас, тизимда қилинган ишлардан кўра қилиниши лозим бўлган ишлар кўпроқ.\n– Сўнгги савол, мутахассис сифатида кўпчилик ахборот хизматлари ишларини кузатиб борасиз, улар орасида соҳа талабларига юқори даражада жавоб берадиган ва намуналиларини айта оласизми?\n– Бу жуда нозик савол. Гапни очиғи, улар хафа бўлишмасину, ҳеч қайси ташкилот ахборот хизматининг ҳозирги фаолиятидан умуман қониқмайман. Кимнидир ёмон ёки жуда яхши деб айтишга ҳали вақтимиз бор, фақат ишлашимиз лозим. Нафақат ўз ташкилотимиз, бутун Ўзбекистон имижини ўйлашимиз, ягона ахборот сиёсатида биргаликда ҳаракат қилишимиз керак.


ҲАЗРАТИ СЎФИ ОЛЛОЁР - So'fi Olloyor\nСуфи Оллоёр шажараси\nСуфи Оллоёр асарлари\nСуфи Оллоёр устозлари\n"Суфи Оллоёр" жамгармаси\n"Суфи Оллоёр" зиёратгохи\nҲАЗРАТИ СЎФИ ОЛЛОЁР\nСЎФИ ОЛЛОЁР ШАЖАРАСИ\nСУФИ ОЛЛОЁРНИНГ АСАРЛАРИ\nСЎФИ ОЛЛОЁРНИНГ УСТОЗЛАРИ\n"СЎФИ ОЛЛОЁР" ЖАМҒАРМАСИ\nСўфи Оллоёр мақбараси\nСўфи Оллоёр Марказий Осиё Нақшбандия тариқатининг йирик намоёндаси, туркий тасаввуф адабиётнинг машҳур вакилларидан бири, мутасаввиф шоир, адиб, йирик диншунос аллома ва давлат арбоби сифатида Туркистон халкдари ўртасида юксак хурмат-эътибор қозонган сиймодир.\nАлломаларимиз, улуғ одамлар бир жойда туғилиб, бошқа бир жойни обод киладилар дейишган. Тарихдан биламизки, улуғ аллома Имом Исмоил Бухорий Бухорода туғилиб, ўз юртига сиғмай, қувғин килингач, Самарқандга йўл олиб, Хартапг қишлоғига келиб, шу ерни макон айлаб, бугунги кунда ўз номи билан шу жойни Жаҳонга машҳур қилдилар.\nСўфи Оллоёр ҳазратлари ҳаётида ҳам шундай воқеа бўлиб, Каттақўрғонда туғилиб, ўз юртига сиғмай Сурхондарё вилояти, Олтинсой туманидаги Катта Вахшивор деган тоғ қишлоғига келиб жойлашиб шу ерни макон топдилар. Мана, 300 йилдан буён шу қишлоқ номини юртимизга танитиб турган бўлсалар, ишончимиз комилки буюк алломанинг номи келажакда Катта Вахшивор кишлогини Жаҳонга машҳур қилади.\nСўфи Оллоёр тахминан 1663 йилда Самарқанддаги Каттақурғон мавзеъида, солиҳ-тақводор Оллоқули хонадонида дунёга келади. У ёш пайтиданоқ савод чиқаради, яъни олти ёшларидаёқ Қуръони Каримни ўқиб туширади.\nДастлаб Шайхлар қишлоғида таълим олиб, сўнгра 12 ёшида Бухорога бориб Жўйбор мадрасида ўқишни давом эттиради. Сўфи Оллоёр ўзининг иқтидори, қобилияти, донолиги туфайли мадрасани имтиёзли тугатиб, Бухоро хонининг эътиборига тушади, мақтов ёрлиғи билан мукофотланиб, 25 ёшида хонликнинг божхона-солиқ тўралиги лавозимига тайинланади. Бу лавозимда ҳалол ва фидоийлик билан ишлаб хонлик хазинасини бойитишга муносиб хисса қўшади. Хоннинг мақтов ва мукофотларига сазовор бўлади, лекин оддий фуқароларнинг қийинчиликларини, хонликдаги баъзи мансаб ахлининг нохақликларини кўриб ўз вазифасидан воз кечиб, минбад тақво йўлини тутишга ахд қилади. Ниҳоят тасаввуф йўлини танлаб, зухду ибодатга берилиб кетади. Уша даврнинг улуғ олими, шайх Ҳабибуллоҳ қўлида 12 йил таҳсил олиб, тариқат сирларини ўрганиб, ўзи ҳам шайхлик (Сўфийлик) даражасига етади. Халққа шариат ва тасаввуф таълимотини тушунтириш мақсадида Тожикистон ва Узбекистоннинг шаҳар ва қишлоқларига (Панжикент, Ургут, Шаҳрисабз, Ғузор, Дехқонобод, Бойсун, Шеробод, Қабадиён, Қоратегин, Ҳисор, Деҳнов ва бошқа жойларга) сафар қилиб, у ерларда бир неча йиллар яшаб толиби илму ирфонларга шариат ва тариқат аҳкомларидан таълим беради. Сўфи Оллоёр забардаст шоиргина эмас, айни пайтда йирик мутафаккир, олим ҳамдир. У «Махзанул мутеъийн» асарини араб тилида, «Маслакул муттақин» ва «Муродул орифин» асарларини форс тилида, «Саботул ожизин» китобини ўзбек тилида ёзиб, Ислом оламига улуғ мерос қолдириб кетган.\nСўфи Оллоёр китоблари қадимда мадрасаларда, халқ орасида кенг ўқитилганлиги учун ҳам унинг номи ва китоблари машхур бўлиб кетган. Сўфи Оллоёрнинг «Саботул ожизин» китоби одамлар орасида «Мағзи Қуръон» сифатида эътироф этилган ва асарни баъзилар ёддан билишган. Сўфи Оллоёр асарлари жуда кўп марта қўлёзма сифатида кўчирилган ва нашр қилинган.\nСўфи Оллоёр адабий мероси ўзбек мумтоз адабиёти ва тасаввуф тарихида алоҳида ўрин тутади. Агар Ҳожа Аҳрор Валий, Маҳдуми Аъзам каби бобокалонларимиз Нақшбандия таълимотларини ижтимоий хаётга тадбиқ этишга намуна кўрсатган бўлсалар, Сўфи Оллоёр бу тариқатнинг таълим тизимини миллий мадрасаларга ҳам олиб кирди. Улуғ олимнинг «Маслакул муттақин» асари Афғонистон, Покистон, Ҳиндистон, Эрон, Ироқ, Татаристон ва бошқа ўлкаларда бир неча бор чоп этилган.\nСўфи Оллоёр Марказий Осиё минтақаларида яшовчи туркий ва форсий забон халқларни ўз асарлари билан баҳраманд этиб, уларни ягона исломий ва ахлоқий ҳамда фалсафий-эстетик мафкура ялови остида бирлаштирди. Натижада, унинг саъю харакати туфайли курраи заминнинг турли минтақаларида яшовчи халқлар бир-бирлари билан маънан яқинлашдилар, бир-бирларининг маърифатпарварлик ғояларидан хабардор бўлдилар. У ўзининг ана шундай хизматлари билан миллионлаб кишиларни муаллими ва мураббийсига айланди.\nКатта Вахшивор қишлоғининг машҳурлиги Сўфи Оллоёр ҳазратларининг номи билан боглиқ. Сўфи Оллоёр бу қишлоқни ободонлаштириб, Қорабулоқ номи билан аталувчи булоқдан чиқган сувни қишлоққа олиб келиб, 1713 йилда халқ ҳашари усулида масжид қуриб ишга тушуради. Бу масжид бугунги кунда ҳам халқга хизмат қилмокда.\nСўфи Оллоёр хаётининг кейинги йилларини (1710-1721) Сурхондарё вилояти Денов туманидаги (хозирги Олтинсой тумани) Катта Вахшивор қишлоғида ўтказиб 90 ёшларида шу жойда вафот этган ва дафн этилган. Серфайз қабрлари Катта Вахшиворда.\nверсия страницы: 20, Последняя правка: 22 Jun 2020 10:01


Япония компанияси Ўзбекистонда бензин ишлаб чиқарадиган завод қурмоқчи | Azon.uz - Ахборот-таҳлилий портал\nЯпония компанияси Ўзбекистонда бензин ишлаб чиқарадиган завод қурмоқчи\n12:55 17.04.2018 250\nЯпониянинг “Kawasaki Heavy Industries” концерни Ўзбекистонда табиий газдан бензин ишлаб чиқаришга ихтисослаштирилган завод қуришни мўлжалламоқда.\nБу ҳақда «Таҳлилнома» кўрсатувига таяниб xs.uz веб-нашри хабар тарқвтди.\nКонцерн бўлиб бошлиғи Т. Такасина таъкидлашича, компания Ўзбекистон бозоридаги иштирокини кенгайтириш ниятида.\nУнинг сўзларига кўра, “Kawasaki Heavy Industries” Ўзбекистонда GTG технологияси асосида табиий газдан бензин ажратиб оладиган завод қуриш масаласини ўрганмоқда.\nТакасинанинг фикрига кўра, компания лойиҳани амалга ошириш учун Япония ҳукуматидан молиявий кўмак олишни ҳам мўлжалламоқда.\nШунингдек, у “Kawasaki Heavy Industries” делегацияси яқин вақт ичида Ўзбекистонга ташриф буюриши ва мазкур лойиҳани амалга ошириш юзасидан ваколатли вазирликлар ва идоралар билан муҳокама ўтказишни режалаштирилаётганини маълум қилди.


Муз саройлари - SERVER-SERVICE\nКонкида учиш қишда кўнгил очишнинг энг қизиқ турларидан бўлгани учун муз саройлари бутун дунёда жуда машҳур. Ўзбекистонда эса бу кўнгил очиш тури эндигина ривожланмоқда, чунки муз саройлари узоқ вақт бўлмаган.\nServer Service компанияси бутун Ўзбекистон бўйича совутгич қурилмаларни етказиб бериш ва муз саройларини қуриш хизматини кўрсатади. Ўзбекистонда муз саройларини қуриш қийин эмас ва бундай бизнес, энг камида рақобатчилар сони кам экани боис, албатта, мувоффақиятга эга, шунингдек, конкида учиш жуда қизиқарли. Агар сиз унда барча одамлар конки учиши учун муз саройини қуришни истасангиз, бу кимга ёқмайди ёки фигурали учиш ҳамда хоккей учун профессионал спорт комплекси қуриш зарур бўлса, Server Service компанияси сизга кўмак беради.\nМуз саройлари қандай бўлишини кўриб чиқамиз.\nОчиқ ҳаводаги муз саройи\nҚишда ҳарорат манфий бўладиган ҳудудлар учун ажойиб вариант. Бу вариант саройни қуриш вақтида кам ҳаражатли ҳисобланади.\nЎзбекистонда иссиқ об-ҳаво шароити сабаб, ҳатто, қишда ҳам очиқ ҳавода сарой қуриш ўта қийин. Бундай саройни бунёд қилса бўлади, бироқ музни ушлаб туриш учун ҳаражатлар ёпиқ турдаги саройлардан кўра кўпроқ бўлади. Агар сизни ҳаражатлар қўрқитмаса, Server Service компанияси сиз учун бундай саройни қуриб беради.\nҲаво ўтказмайдиган конструкция остидаги сарой\nБундай сарой чодирга ўхшайди – ҳаво деворлар ва шифтни ушлаб туриши учун йўналтирилади. Ўзбекистондаги энг машҳур “Фурқат” боғидаги сарой айнан шу тамойилда қурилган.\nҲаво ўтказмайдиган конструкция остидаги сарой афзалликлари:\nБошқа турдаги саройлар билан солиштирилса камроқ ҳаражат қилиниши;\nКострукция яратиш ва лойиҳани ҳаётга татбиқ қилиш муддати камлиги;\nСаройнинг мобиллиги, яъни ёз келганида уни йиғиштириш ёки бошқа жойга кўчириш мумкин;\nТурли ҳужжатларни расмийлаштиришнинг соддалаштирилган тартиби, чунки бу турдаги бино вақтинчалик категорияга тегишли.\nКомпаниямиз зарур ускуналарни етказиб беради ва сизнинг ҳаво ўтказмайдиган конструкция остидаги муз саройини барпо қилади. Шунингдек, муз аренаси жойлашган бинодаги зарур ҳарорат параметрларини ушлаб турувчи барча ускуналарни ўрнатади. Бундан ташқари, компаниямиз совутгич ускуналарга сервис хизмат кўрсатишни ҳам ўз зиммасига олиши мумкин, зарурати бўлса уларни тезкор таъмирлашни ҳам.\nМеталл конструкция остидаги муз саройии\nШунингдек, административ бинолар, спорт ёки савдо-кўнгилочар масканларга ҳам муз саройларини қуриш мумкин.\nБундай муз саройлари уларни қуриш вақтида катта ҳаражат талаб этади, чунки бундай биноларда иссиқлик изоляцияси. Вентиляция ва рекуперацияга юқори талаб қўйилади. Бундан ташқари, агар сиз бинони сотиб олмасангиз ва ўзингиз қурмай ижарага олаётган бўлсангиз, кейинги йил ҳам шу ерни ижарага ололмаслигингиз эҳтимоли мавжуд ва муз саройини бошқа жойда ташкиллаштиришингиз зарур бўлади. Бу ташриф буюрувчиларнинг сонига салбий таъсир қилиши мумкин.\nServer Service компанисининг тафсия ва кафолати\nКомпаниямиз муз саройингизни бошқа жойга кўчиришингизга тўғри келмаслиги ҳақида қайғуради, чунки ускуналарни тез-тез ташиб туриш унинг хизмат муддатини қисқартириши мумкин.\nКомпаниямиз томонидан етказиб берилган муз саройлари учун барча ускуналар юқори сифатга эга, ишлаб чиқарувчининг кўрсатмаларига риоя қилинган ва ўз вақтида сервис хизмат кўрсатиб турилган шароитда у сизга узоқ вақт хизмат қилади.\nБиз ўз хизматларимизни бутун Ўзбекистон бўйлаб амалга оширамиз. Агар Ўзбекистонда муз саройини қуришни истасангиз, биз сиз учун ёрдамга тайёрмиз.


Бapчacи бaxтли ҳaëт учун – Huquq.uz\n12:15 - 07.08.2020\nЙигирманчи асрнинг ўрталарига келиб, қишлоқ хўжалигида Амударё ва Сирдарё сувининг ҳаддан зиёд ишлатилиши оқибатида Орол денгизига тушадиган сув миқдори 10-15 баробар камайиб кетди. Ушбу глобал муаммони бартараф этиш мақсадида дунё ҳамжамияти томонидан қатор ишлар қилинди.\nАммо бу кутилган натижани бермади ва денгиз бўйида яшовчи аҳоли жуда қийин экологик вазиятни бошидан кечиришга мажбур бўлди. Аҳоли ўртасида ҳар хил касалликлар кўпайди.\nМана шу муаммоларга барҳам бериш учун 2017 йил 18 январда давлатимиз раҳбарининг «2017 – 2021 йилларда Оролбўйи минтақасини ривожлантириш давлат дастури тўғрисида»ги қарори қабул қилинди. Ушбу қарорда белгиланган вазифалар бажарилиши туфайли Мўйноқ тумани аҳолиси тоза сув билан таъминланди.\nҲукуматнинг Мўйноқ туманини комплекс ижтимоий-иқтисодий ривожлантиришга қаратилган қарорига кўра ҳудудда қарийб 1,5 трлн. сўмлик қурилиш ва таъмирлаш ишлари олиб борилиши белгиланди.\nМана шу ишларнинг давоми сифатида 2019 йил 15 февраль куни Вазирлар Маҳкамасининг «Орол денгизи тубида суви қуриган ҳудудларда “Яшил қопламалар” ҳимоя ўрмонзорлари барпо этишни жадаллаштириш чора-тадбирлари тўғрисида»ги қарори қабул қилинди ва 461 минг гектар ерда тўқайзорлар барпо этилди. 2019 йилнинг кузи ва 2020 йилнинг баҳорида эса 706 минг 401 гектар майдонда фитомелиорация ишлари олиб борилди.\nБундан ташқари, «Ўзбекбалиқсаноат» уюшмаси томонидан 83 минг 227 гектарлик 124 та кўл танлов асосида балиқчилик хўжаликларига ижарага берилди. Таъкидлаш лозимки, ҳудудда ўтган йили 15 минг тонна балиқ етиштириш режалаштирилиб, ушбу режа 102 фоиз бажарилди. 2020 йилнинг 1 июлигача 3 829 тонна балиқ овланган.\nТуманда балиқ етиштирилиши ҳақида гап кетганда «Мўйноқ аква саноат» ДУК балиқни қайта ишлаш ва консервалашга ихтисослашган 26,2 млрд. сўмлик корхонани ишга туширганини айтиш жоиз. Корхона ишга тушиши билан унда 3 650 тонна балиқ қайта ишланиб, 9 млн. дона консерва, 780 тонна қийма, 400 тонна лаҳм гўшт тайёрланган.\nБундан ташқари, «Қорақалпоқбалиқсаноат» МЧЖ йилига 200 тонна балиқ етиштиради, 5 минг тонна омихта ем ишлаб чиқаради. Корхона 4,5 тонна балиқни қайта ишлаш цехи ҳамда 1000 тонналик музлаткичли камерани ишга туширди.\nАлбатта, йиллар давомида қуруқ гап ва ваъдаларга ишониб яшаган, лекин шароити жуда ачинарли аҳволга келиб қолган ҳудуд аҳолиси бугун Мўйноқда қилинаётган ишлардан жуда мамнун. Бугунги синовли кунларда ҳам бу ишлар давом эттирилмоқда.


18 январь, 2021, 06:19\nТеглар:ФК Насаф | Сербия\nФутболчи уйда таклиф кутяпти.\n“Насаф”нинг ўтган мавсумдаги энг яхши ўйинчиларидан бири бўлган сербиялик Марко Станоевич қаерда? Чунки клуб машғулотларни бошлаган, аммо ўша легионердан ҳали ҳам дарак йўқ.\nАйтиш мумкинки, Марко Суперлигамиздаги энг яхши легионерлардан бири бўла олди. Шунга қарамай, ўзидан яхши таассурот қолдирган ва ўртамиёна бўлмаган сербиялик футболчининг ҳозир жамоасиз эканлиги бироз ажабланарли. Ўз ўрнида Станоевич sports.uz мухбирининг саволларига жавоб қайтарар экан, ҳозирги вазиятга ойдинлик киритди.\n- Салом Марко! Ишларингиз яхшими? Айни пайтда қаердасиз ва нималар билан бандсиз?\n- Мен уйдаман. Кўп вақтимни оилам билан ўтказяпман. Кейин таклифларни кутяпман.\n- Аммо сизни Ўзбекистонда кутишяпти-ку. Лекин сиз ҳали ҳам уйдасиз. Нима, “Насаф” сизга янги шартнома таклиф қилмадими?\n- Бу саволингизга қандай жавоб беришни билмайман. Кетишимдан олдин “Насаф” раҳбари билан гаплашгандим. Суҳбат чоғида кейинги йилда ҳам яна клубда қолиш масаласини гаплашгандик. Аммо билишимча, “Насаф”нинг йиғини бошланган. Лекин мени ҳеч ким чақирмади. Бундан кейин, “Насаф”да тўп суришим сўроқ остида. Очиғи, саволга нима дейишни билмаяпман. Чунки клубдан ҳеч ким қўнғироқ қилмади. Бир сўз билан айтганда, кутяпман.\n- Умуман айтганда, Рўзиқул Бердиев билан жамоадаги келажагингиз ҳақида гаплашдингизми?\n- Албатта, Сербияга қайтишдан аввал, у билан ҳам гаплашганман. Бердиев билан қўнғироқлашиб турганимни айтишим керак. Бироқ ҳозирча мен билан боғлиқ вазият мавҳумлигича қоляпти. Ҳозирча биз учун кутиш қоляпти холос. Лекин яқин орада барчасига ойдинлик киритилса керак.\n- Эшитишимча, сизга Суперлигамизнинг қатор клубларидан яхши таклифлар бор экан. Сир бўлмаса, қайси жамоалар хизматингизга қизиқиб қолган?\n- Шукрки, бошқа клублардан таклифлар бор, йўқ эмас. Албатта, бу сир эмас. Чунки бундан “Насаф” раҳбари ҳам хабардор. Рўзиқул Бердиев ҳам буни яхши билади. Аммо, ҳозирча хизматимга кўз тикаётган клубларнинг номларини айтишни истамасдим. Асосийси, мен “Насаф” клубига нисбатан ҳеч қандай яширинча йўл тутмаяпман. Агар муносиб таклиф бўлса, буни кўриб чиқишга тайёрман.\n- Клуб қарзларини узяптими?\n- Ҳа, бизда қарзлар бор эди. Оз-оздан тўлашга ҳаракат қилишяпти.\n- Демак, “Насаф”ни тарк этишингиз аниқроқми?\n- “Насаф”да тузилган шартномам тугаган. Агар яна шартномани узайтиришни таклиф қилишса рози бўламан, бўлмаса жамоамни алмаштираман. Ҳаммаси қандай келишиб олишимизга боғлиқ. Акс ҳолда жамоамни ўзгартиришимга тўғри келади.\n- Мендаги маълумотга қараганда, “Навбаҳор” сизга қизиқарли таклиф билан чиққан, шу ростми?\n- Юқорида хизматимга кўз тикаётган клубларни санаб беришни истамаслигимни айтгандим. Айтишим жоизки, менга қизиқиш билдирганларга ўзимни қониқтирадиган шарт-шароитлар ҳақида яширмасдан айтганман. Агар бу талабларимдан келиб чиқиб қаноатлантирадиган клубдан таклиф бўлса, музокаралар столига ўтиришимиз мумкин. Яхшиси, номларини айтмай қўяверай.\n- Нима деб ўйлайсиз, ўзингизни нархи баланд футболчи деб ҳисоблайсизми?\n- Қизиқарли савол. Бу каби саволларни ҳамма нарсага қизиқувчи сиз журналистлар берасизлар-да. Сиз қалам аҳли вакиллари рақамларга таянган ҳолда танишишни ва ёзишни яхши кўрасизлар. Агар юқоридаги саволингизга жавоб берадиган бўлсам, менда бундай ишлар яхши амалга ошади. Мен ҳаётга реал кўз билан қарайдиган одамман, доим шундай бўлишга ҳаракат қиламан.\nНасаф кадрига етинглар\nQashqadaryo viloyati hokimiga va Nasaf mutasaddilarga insof bersin, Nasafga umuman etibor yuq, shunday jamoa yosh bollar bilan 2 chi o‘rinni egalladi, Markoyam ochiqchasiga aytayabdi Nasafdan taklif kutayabman deb, yaxshi saviyadagi o‘yinchi bundaylarni qadriga yitish kerak.\nHokim bo‘va Nasafga etibor beriiiiiiiiiiiiiiiiiiiiiiiiiiing.\nSavollaringa qoʻtagʻim dalbayop jurnalist\nЖурналист уз узига савол бериб жавобни хам койил килиб езади маладец\nТаклифлар етарли, аммо Қаршида қолмоқчиман, "Насаф"га Черан таклиф қилган, мени янглишиб Дарко деб чақиришади - Марко Станоевич билан қизиқарли суҳбат


Тавба қилишга 6 соат вақтингиз бор - Fitrat.uz\nБош саҳифа / Мақолалар / Тавба қилишга 6 соат вақтингиз бор\nТавба қилишга 6 соат вақтингиз бор\nDekabr 31, 2017\tТавба қилишга 6 соат вақтингиз борda fikr bildirishni o'chirish 362 Кўришлар\nМаълумки, инсонга икки фаришта бириктириб қўйилган. Уларнинг бири – Роқиб, ўнг тарафда бўлиб, солиҳ амалларни ёзиб борса, иккинчиси – Атид, чап тарафдагиси гуноҳ ва номақбул ишларни ёзади. Бу ҳақда Аллоҳ таоло Қуръони Каримда шундай марҳамат қилади:\n“Зотан, ўнг ва чап (томон)да ўтирган икки (ёзиб турувчи фаришта) қабул қилиб (ёзиб) турурлар. У бирор сўзни талаффуз қилса, албатта, унинг олдида ҳозиру нозир бўлган бир кузатувчи (сўзни ёзиб олувчи фаришта) бордир” (Қоф сураси 17-18-оятлар).\nҚилган гуноҳларимизни ёзишдан олдин фаришта қанча кутиб туриши ҳақида қуйидаги ҳадисда баён қилинади:\nАбу Умома розияллоҳу анҳу Расулуллоҳ соллаллоҳу алайҳи ва салламдан ривоят қилади: “Чап тараф соҳиби хато қилган (ёки гуноҳкор) мусулмон бандадан қаламни олти соат кўтариб туради. Агар у (қилмишига) пушаймон бўлса, Аллоҳга истиғфор айтса, (гуноҳни) ташлаб юборади (яъни, номаи аъмолига ёзмайди). Акс ҳолда битта (гуноҳ) ёзиб қўйилади” (Табароний, Байҳақий, Абу Нуайм ривоят қилган).\nБошқа бир ҳадисда эса: “Ўнг тарафдаги (яхши амалларни ёзувчи) фаришта чап тарафдаги (гуноҳларни ёзувчи) фариштадан каттароқдир. Инсон битта яхши амал қилса – фаришта унинг ўн баробарини ёзиб қўяди. Агар у гуноҳ содир қилса, чап тарафдаги фаришта ёзиб қўймоқчи бўлганида, ўнг тарафдагиси унги: “Тўхтаб тур!” – дейди ва у 6 соат кутиб туради. Ва агар инсон мана шу вақт мобайнида пушаймон бўлса – гуноҳ ёзилмайди, агар истиғфор айтмаса – битта гуноҳ ёзилади”, дейилади (Табароний, Байҳақий).\nДемак, фаришта 6 соат кутиб туради. Қилган гуноҳимизга пушаймон бўлиб, истиғфор айтишимиз учун бизга 6 соат вақт берилган. Ана шу имкониятдан фойдалана олсак, гуноҳимиз номаи аъмолимизга битилмайди ва Қиёмат куни биз ана шу гуноҳдан савол – жавоб қилинмаймиз.\nАллоҳ таоло ҳар биримизни, Ўзи яратган ҳар бир мавжудотни суяди, Унинг марҳамати чексиздир. Шу сабабли қилган гуноҳига пушаймон бўлиб, истиғфор айтувчилар учун тавба эшиклари доимо очиқ. Бинобарин, доимо тавбага интилиш лозим.\nКимда-ким бирор ёмон иш қилса ёки ўз жонига жабр қилса, сўнгра Аллоҳдан кечирим сўраса, Аллоҳнинг (қанчалик) кечирувчан ва раҳмли эканини идрок этади (Нисо сураси, 110-оят).\nАнас ибн Молик розияллоҳу анҳу Расулуллоҳ соллаллоҳу алайҳи васалламдан ривоят қилган ҳадиси қудсийда Аллоҳ таборака ва таоло шундай деган: “Эй одам боласи! Агар Менга дуо қилсанг, (раҳматимга) кўз тиксанг, ҳамма гуноҳларингни кечириб юбораман. (Гуноҳинг қанча бўлсаям) эътибор бермайман. Эй одам боласи! Агар гуноҳларинг осмонни тўлдириб юборадиган даражада (кўп) бўлса-ю, кейин Менга истиғфор айтсанг, кечириб юбораман, (уларнинг кўплигига) парво қилмайман. Эй одам боласи! Агар ҳузуримга – Менга бирон нарсани шерик қилмаган ҳолда – ер юзини тўлдирадиган даражада (кўп) гуноҳлар билан келсанг ҳам ер юзини тўлдирадиган даражада мағфират билан олдингга бораман” (Термизий, Доримий, Аҳмад ривоят қилган).\nГуноҳ – Яратганнинг ғазабини келтирадиган қилмишдир, шундай экан, ундан тийилиш учун бор имкониятни ишга солиш керак. Лекин қаердадир ожизлик қилиб, ана шундай ҳаракатларни содир қилган бўлсак, иложи борича тезроқ пушаймон бўлиб, тавба қилмоғимиз зарур. Буни орқага суриб бўлмайди, чунки қазои қадаримиз қачонлигини билмаймиз, тавба қилишга улгурмай қолишимиз мумкин. Аллоҳнинг карами кенг, марҳамати чексиздир, унга эришишга ҳаракат қилайлик!\nАввалги Қуръондаги “тасаввурий девор”\nКейинги Сурияда қурғоқчилик…


Бошимизда соя бўлиб турган, бутун дунё мусулмонлари учун шодлик, барокот, файз ойи бўлган Рамазон ниҳоялаб, Ислом динининг энг катта байрамлардан бири – Ийд ал-фитр – Рамазон ҳайити яқинлашмоқда.\nОйларнинг султони бўлмиш Рамазон – Аллоҳнинг раҳмати ва баракоти, фазилат ва гўзалликларни ўз ичига жо айлаган, меҳр-мурувват ойидир. Бу ойда юраклар юмшаб, ғуборлар кетадиган, жаннат эшиклари очилиб, жаҳаннам эшиклари беркитиладиган дамлардир. Муборак ой якунига етиб, Ийд ал-фитр эшик қоқиб турган экан, ушбу муборак кунда ота-оналаримиз, қариндош-уруғларимиз, ёру биродарларимизни зиёрат қилиш, беморлар ва кўнгли ярим кишилар ҳолидан хабар олиш, уларга моддий ва руҳий тасалли бериш кўп савобли амаллардандир.\nМуқаддас ояти каримада таъкидланганидек, “Яхшиликнинг мукофоти фақат яхшиликдир”. Биз савобли ишларни қанча кўп қилсак, меҳр-оқибат кўрсатсак, Яратган ҳам биздан рози бўлади, турли бало-офатлардан, ёмонликлардан асрайди, йўлимизни очиб беради. Шундай экан, ушбу муқаддас дамларнинг қадрига етиб, қилган амалларимиз фақатгина яхшиликдан иборат бўлсин.\nРамазон ойи охирлар экан, муҳаддисларимиз ривоят қилган бир ҳадиси шарифни эслаб, қалбларимиз шодлик ва умидга тўлади:\nАбу Ҳурайра розийаллоҳу анҳу айтади: “Расулуллоҳ соллаллоҳу алайҳи васаллам дедилар: “У (Рамазон)нинг охирги кечасида рўзадорларнинг гуноҳлари кечирилади”, дедилар. Улар: “Эй Аллоҳнинг Расули, у Қадр кечасими?”, деб сўрашди. Расулуллоҳ соллаллоҳу алайҳи васаллам: “Йўқ, лекин ишчи ишини адо этганидан сўнг ажри – ҳақи тўла қилиб берилади”, дедилар (Имом Аҳмад ривоят қилган).\nРамазон хайру саховат ойидир. Олийҳиммат кишиларимиз бу ойда хайр-эҳсон амалларини янада кўпайтиришди. Мўмин-мусулмонлар бир-бирларига кўмак бердилар, муҳтожларга ёрдам қўлини узатдилар. Ушбу хайрли ишлардан имом-хатибларимиз ҳам четда турмадилар. Бу йилги Рамазонда Самарқанд вилоятидаги имом-хатиблар саховатпеша инсонлар билан ҳамкорликда бир неча минглаб эҳтиёжманд оилалар, “Мурувват” ва “Саховат” уйларига озиқ-овқат, кийим-кечак каби хайрияларни етказишди.\nМазкур хайрия давомида умумий ҳисобда 1100 та кам таъминланган оила, 849 нафар ногиронлиги бор, 659 та етим болаларга жами 157 миллион 300 минг сўмдан ортиқ моддий ёрдам кўрсатилди. Шунингдек, ногиронлиги бор 2 нафар фуқарога ногиронлик аравачалари эҳсон қилинди.\nҲайит байрамлари барча мусулмонлар шодлик ва хурсандчилик изҳор қиладиган кунлар ҳисобланади. Бу кунларда мўминлар Аллоҳ таолога берган сон-саноқсиз неъматлари учун, шукрона сифатида садақаи фитрларни берадилар, ҳайит намозларини адо этадилар.\nҲайит байрами кунлари – ибодат ва шукрона кунлари, хурсандчилик ва шодлик кунларидир. Бу – дунё ва охират яхшиликлари жамланган улуғ кунлар ҳисобланади. Ҳайит байрамида сайлгоҳларга чиқиш, қавму-қариндошларни зиёрат қилиш билан бу кундаги умумий хурсандчиликлар доираси кенгаяди, уларга совғалар улашиладиган бўлса ўзаро меҳр-муҳаббат ришталари мустаҳкамланиб шоду-хуррамликлар янада зиёда бўлади. Мусулмон киши ҳайит кунларида имкон қадар қавму-қариндошларга хусусан муҳтожларга хурсандчилик улашишга ҳаракат қилиши мақсадга мувофиқ бўлади.\nҲайит байрами жамият аъзолари орасидаги гина-адоватлар ва турли кўнгилсизликларни кетказиш ҳамда улар ўртасида меҳр-оқибат ришталарини янада мустаҳкамлаш сингари эзгу амаллар санасидир. Шундай экан, бу муборак кунда бир-биримизни самимий муборакбод этайлик. Биринчи навбатда, бизларнинг дунёга келишимизга сабабчи бўлган ота-оналаримизни, улардан кейин қариндош-уруғларимизни, ёру биродарларимизни, беморларни йўқлайлик, уларнинг ҳақларига дуо қилайлик. Айрим сабаблар билан ўзаро аразлашган гина-кудратли кишилар ҳам бир-бирларини муборак байрам кунида кечириб, узрлар айтиб, бир-бирларига қучоқ очишлари лозим бўлади. Бу кун барчага қувонч улашиладиган кундир.\nЯна шуни ёдда тутмоғимиз лозим бўладики, ҳайит – байрам, уни азага, хафагарчиликка айлантирмаслик даркор. Ўтганларни эслаш, уларни руҳларини шод этиб дуойи хайрлар қилишимиз яхши амал ҳисобланади, лекин булар ҳайит байрамига асло таъсир қилмаслиги лозим.\nАллоҳнинг раҳмати ва баракоти ёғилиб турган ушбу дамда, қалбимиз юмшаб, ихлосимиз ортиб турган лаҳзаларда дуо қиламизки, парвардигор, Рамазон ҳайтини барча мўмин-мусулмонлар қатори бизларга ҳам хайрли ва барокатли қилсин. Жумла аҳли иймон каби халқимизни, жонажон Ватанимизни офату кулфатлардан, балою қазолардан Ўзининг паноҳида асрасин.\nДуолармиз мустажоб, муродларимиз ҳосил ва Рамазон ҳайити барчамизга муборак бўлсин!\nСамарқанд вилоятидаги вакили, вилоят бош имом-хатиби\nДругие материалы в этой категории: « Рамазон ҳайити – эзгулик, шукроналик, меҳр оқибат байрами\tДинда саволим бор: Таҳорат устига таҳорат олса, 10 та савоб ёзиладими? »


Юрий Лукин: "Тезкор гол ўйинимизга таъсир қилди" / CHAMPIONAT.asia\n23:12Расман: Тео Уолкотт “Эвертон”га ўтди 1 22:53Испания кубоги. “Атлетико” — “Севилья” LIVE 4 22:40Санчес “МЮ”га ўтади. Шартнома шартлари аниқ бўлди 8 22:24“Манчестер Сити” бразилиялик Фредни харид қилади 3 22:08Тўпураридан айрилган “Бешиктош” “Лестер” ҳужумчисини сотиб олмоқчи 3 21:57Касильяс Роналдиньога хайрлашув хабари юборди 23 21:28Алексис Санчес масаласига бағишланган карикатуралар 12 20:59Карикатура: Футбол мухлислари учун аянчли кун 14 20:32Криштиану Роналдунинг опаси таъсирли хат ёзди 55 20:04Карикатура: "Олд Траффорд" ресторанида нима гаплар? 16 19:36"Барселона" ҳимоячисига янги шартнома таклиф қилмоқчи 11 19:28Жорий мавсум 4та гол урган "Сити" ҳимоячиси шартномани узайтирди 5 19:09U23 Осиё чемпионати. Барча чорак финал иштирокчилари маълум бўлди 47 19:06"Бавария"дан навбатдаги супер трансфер 15 18:51"Эспаньол" - "Барселона". Кўк-анорранглилар қайдномаси билан танишинг 17\nЮрий Лукин: "Тезкор гол ўйинимизга таъсир қилди"\n18 авг 00:19\n"Сўғдиёна" - "Қизилқум" учрашувидан сўнг меҳмонлар устози Юрий Лукин ўз фикрларини билдирди.\n- Бугунги ўйин ҳақидаги фикрларингиз\n- Иккинчи бўлимнинг дастлабки дақиқаларида киритилган тезкор гол бизнинг ўйинимизга салбий таъсир кўрсатди. Шундай бўлсада шогирдларим сўнгги дақиқаларгача курашишди.\n- Жамоа қийин вазиятда қолаяпти. Бирон йўли борми оғир вазиятдан чиқиб кетишни?\n- Олдимизда ҳали ўйинлар бор. Мавқеимизни тиклаб олишга ҳаракат қиламиз. Бизга асосий вазифа ҳам шундай юклатилган.\n- Сизни биз собиқ ҳужумчи сифатида яхши биламиз. Жамоада ҳужум чизиғида муаммолар бордек?..\n- Ҳа, биз йиғинларни жуда кеч бошладик. Жамоа деярли янги таркиб билан йиғилганди. Биз уч жамоадан ҳозирги таркибимизни шакллантирдик. Ҳимоя, ҳужум ва умуман бошқа чизиқлар ҳақида гапиришга ҳали эрта деб ўйлайман.\n- Зафар Тўраев яхши ҳаракат қилаётганди. Уни алмаштирилишига нима сабаб бўлди?\n- Тўғри. Лекин биз майдон марказидаги устунликни Жиззахликларга бериб қўйган эдик. Ренат Байрамов майдон марказида эмин-эркин ҳолатда “Сўғдиёна” ҳужумларини бошқариб турди. Лекин захирадан майдонга тушган футболчи Ренатга қарши курашларда имкониятларни бой берди.


Киндик қисмида оғриқ бошланса… – "Тасвир" нашриёт уйи\nКиндик қисмида оғриқ бошланса…\nСавол: Бир неча йил кўп қаватли уйда яшадик. Икки йил олдин ҳовлига кўчиб чиқдик. 14 яшар ўғлим отаси билан дам олиш кунлари ҳовлида турли юмушлар қилишади. Баъзида қум, цемент, оғир тошларни ҳам ташишга тўғри келади. Тўсатдан ўғлимнинг киндик қисмида оғриқ бошланди. Шифокор киндик чурраси ташхисини қўйди. Бу касалликнинг олдини олиш учун нималарга эътибор бериш керак?\nЖавоб: — Бизни оналаримиз кўпинча фарзандларини, айниқса ўғил болаларни ёшликдан оғир меҳнатда катта бўлишларини исташмайди. Она меҳри кучлилиги сабабли уларни ишга бўйин эгмайдиган, дангаса бўлиб қолишига ўзлари сабабчи. Баъзи бир оилаларда ўғил болаларни ёшликдан меҳнатга пишиқ пухта қилиб тарбиялашади. Ундай болалар ҳам соғлом, чайир бўлиб ўсишади. Беш ўн килограмм юк кўтарса, бели қайишадиган болаларда эса юқоридаги каби киндик чурраси ривожланиши мумкин. Агар бола ёшлигидан оз-оздан оғир юк кўтаришга ўрганиб борса, унинг организмини ҳеч қандай касаллик безовта қилмайди. Акси бўлса, бирданига оғир юк кўтариш натижасида кутилмаган касалликлар бошланиш эҳтимоли кучаяди. Юқоридаги онанинг ўғли ҳам худди шундек оғир меҳнат қилмай, тўсатдан юк кўтариши натижасида киндик чурраси бошланган.\nБолаларда кўпинча қорин олди деворлари мушакларининг бўшашиши ҳисобига келиб чиқади. Бу асосан кам ҳаракатлилик, жисмоний машқларни бажармаслик, тўсатдан оғир меҳнат қилиш натижасида бошланади. Мисол учун, тош кўтарувчи спортчилар энг даставвал 5 кг тош кўтаришдан бошлашади. Кейин 10 кг, секин-аста вазн қўшиб бораверади. Киндик чурраси 0.5 сантиметрдан ўсишдан бошланиб, секин-аста катталашиб, ҳатто қорин билан тенглашиб қолиши мумкин. Чурранинг олдини олиш учун ёшликдан мушакларни бақувват қилишга ҳаракат қилиш керак. Чуррага мойиллик бошланган одамлар сигарет чекиши умуман мумкин эмас. Киндик чуррасини фақатгина жарроҳи қилиш, қорин қисмига жарроҳлик сеткасини қўйиш орқали унинг ривожланишига тўсқинлик қилиш мумкин.


СамДЧТИ ўзини ўзи молиялаш тизимига ўтишга тайёрми? - zarnews.uz\nИнститут ректори Илҳомжон Тўхтасинов қандай режаларни амалга оширмоқчи? Қуйида шу ҳақда.\nБошқа давлатлар 20-30 йилда эришган ютуқларга 3-4 йилда эришишга ҳаракат қилишимиз керак\nДавлатимиз ривожланяпти, имкониятларимиз кенгайяпти. Мамлакатимизда уч йил олдин бу даражада ўсиш кузатилмаганди. Айниқса, таълим тизимига катта эътибор бериляпти. Президентимиз Мурожаатномада: “Биз янги Ўзбекистонни очдик”, деди. Биз янги Ўзбекистонни очганимизга ҳеч қанча вақт бўлгани йўқ. Қисқа вақт ичида бошқа давлатлардан узиб кетишга, дунё ҳамжамиятида ўз ўрнимизни, нуфузимизни оширишга бел боғлаганмиз. Бошқа давлатлар 20-30 йилда эришган ютуқларга 3-4 йилда эришишга ҳаракат қилишимиз керак.\nЯқинда республикамиздаги баъзи олий таълим муассасаларини тубдан такомиллаштириш мақсадида ўзини ўзи молиялаштириш тизимига ўтиш тартиби жорий этилди. Тажриба тариқасида ўтказилаётган ушбу синов республикамиздаги ўнта олий таълим муассасасига юкланди. Шулардан бири – Самарқанд давлат чет тиллар институти. Сабаби, соҳамизга бўлган эҳтиёж борган сари ошяпти. Энди ўзини ўзи молиялаштираётган институтлар ўз муаммоларини мустақил бартараф этишга ҳақли бўлади. Лекин бу институт тўлиқ мустақил бўлди, дегани эмас.\nЎзини ўзи молиялаштиришнинг яна бир афзаллиги, молиявий мустақил бўлганлигимиз сабабли келажакда топадиган даромадларимизни камбағал оила фарзандлари бўлган талабаларга сарфлашимиз, уларга моддий ёрдам бериш, рағбатлантириш имкониятига эга бўляпмиз.\nБу йил камида 1200 нафарга яқин талабани ўқишга қабул қилиш имкониятига эгамиз\nПрезидентимиз айтганидек, бу йил олий ўқув юртига ўқишга кирувчи талабаларнинг квоталари беш фоизга оширилади. Ўтган йили институт 1066 нафар талабани ўқишга қабул қилган бўлса, бу йил камида 1200 нафарга яқин талабани ўқишга қабул қилиш имкониятига эгамиз. Бу албатта, моддий техник база, профессор-ўқитувчиларнинг салоҳиятидан келиб чиқиб белгиланади.\nБундан ташқари, биз ўз имкониятларимиздан келиб чиққан ҳолда яна контракт ёки қўшимча контракт асосида талабаларни ўқишга қабул қилишимиз мумкин. Шунингдек, хорижий нуфузли олий таълим муассасалари билан ҳамкорликда 2+2, 3+1 дастурлари асосида ҳам чет элдан талабаларни ўқишга қабул қиламиз.\nАгар талаба тўлов шартномаси асосида қарздор бўлиб қолган бўлса, уни курсдан қолдиришимиз мумкин\nКонтракт асосида ўқийдиган талабани ўқишдан ҳайдаш мумкин эмас, деган ҳужжат йўқ. Талаба институтнинг меърий ҳужжатлари асосига жавоб бермаса, албатта, уни курсдан-курсга қолдирамиз. Вазирлар Маҳкамасининг 393-сонли қарорига асосан талаба узлуксиз равишда, сабабсиз дарсларга келмай қўйган бўлса ёки институт билан алоқани узса, уни талабалар сафидан четлаштиришга мажбурмиз. Бундан ташқари, талаба контракт тўловларини ўз вақтида бажармаса, у билан шартномани тўхтатишга ёки узишга тўғри келади. Тартиб ҳаммага бир хил, қонун ҳамма учун баробар. Лекин бизда талаба учун яна бир имконият бор. Агар талаба тўлов шартномаси асосида қарздор бўлиб қолган бўлса, уни курсда қолдиришимиз мумкин. У кейинги йилга келиб ўша курсни давом эттиради.\nХорижлик талабалар суҳбат асосида ўқишга қабул қилинади\nИнститут юзга яқин нуфузли хорижий олий таълим муассасалари билан ҳамкорлик шартномаларини имзолаган. Унда талаба алмашинуви, ўқитувчилар алмашинуви, уларнинг малакасини ошириш ёки биргаликда конференцияларни ташкил этиш белгиланган. Хорижлик талабалар суҳбат асосида ўқишга қабул қилинади. Улар ўз ҳисобидан контракт асосида ўқийди. Институт ўз талабаларини грант асосида хорижга ўқиш ёки малакасини оширишга юборади. Бунда иқтидорли, билимли талабалар саралаб олинади.\nЖурналистика факультетига 10-20 нафар талаба қабул қилинади\nТалаб ва таклифлардан келиб чиққан ҳолда 2020-2021 ўқув йилида институтда журналистика факультетини очмоқчимиз. Факультетга 10-20 нафар талаба ўқишга қабул қилинади. Кўпи билан 30 нафаргача талабани ўқишга қабул қилишимиз мумкин. Биз талабаларнинг сонига эмас, сифатига эътибор қаратамиз. Уларга профессор-ўқитувчилар ҳамда тажрибали журналистлар дарс беришини таъминлаймиз.


АРЗОН ВА СИФАТЛИ - Ўзбекистон овози газетаси\nАРЗОН ВА СИФАТЛИ\nдори-дармон воситалари ишлаб чиқарилмоқда\n«Ўзфармсаноат» акциядорлик концерни томонидан аҳолини ижтимоий аҳамиятли дори воситалари билан чегараланган нархларда узлуксиз таъминлаш борасида амалга оширилаётган ишларга бағишланган матбуот анжумани ўтказилди.\nТадбирда бугунги кунда республикамиздаги 146 фармацевтика корхонаси 2 мингдан зиёд номдаги дори-дармонлар, тиббиёт буюмлари ҳамда диагностика воситалари ишлаб чиқараётгани қайд этилди.\n— Президентимизнинг 2016 йил 31 октябрдаги аҳолини дори-дармон воситалари ва тиббиёт буюмлари билан таъминлашни янада яхшилашга доир чора-тадбирлар тўғрисидаги қарорида аҳолини сифатли дори-дармонлар билан таъминлаш баробарида нарх-наво мутаносиблигини таъминлаш бўйича ҳам устувор вазифалар белгиланган, — дейди «Ўзфармсаноат» акциядорлик концерни бошқарув раиси маслаҳатчиси Жамолиддин Нажмиддинов. — Шунга мувофиқ ижтимоий аҳамиятга молик дори-дармонлар ва тиббиёт буюмлари рўйхати тасдиқланди. Маҳаллий фармацевтика корхоналари томонидан четдан келтириладиган дори воситаларини ўзимизда ишлаб чиқариш бўйича иш олиб борилмоқда.\n— Корхонамиз бугунги кунда 113 турдаги арзон ва сифатли дори-дармон воситаларини ишлаб чиқармоқда, — дейди «Nobel Pharmsanoat» қўшма корхонасининг маркетинг бўлими бошлиғи Отабек Чориев. — Илмий текшириш институтлари билан ҳамкорликда маҳаллий шифобахш гиёҳлардан дори-дармон ишлаб чиқариш йўлидаги илмий изланишлар давом эттирилмоқда. Яқинда Остона шаҳрида бўлиб ўтган Ўзбекистон — Қозоғистон бизнес-форумида корхонамиз ҳам қатнашди. Қозоғистонга 1 миллион долларлик замонавий дори-дармон воситаларини экспорт қилиш бўйича шартнома имзоланди. Ишлаб чиқараётган маҳсулотларимиз сифати ISO-9001 сифат сертификатига ҳамда GMP стандартига тўлиқ жавоб беради.\nТадбир сўнгида бугунги кунда фармацевтика корхоналарида ишлаб чиқарилаётган дори-дармонлар кўргазмаси ҳам ташкил этилди.


Малоҳат Эшонқулова шифохонада « Ўзбекистон Халқ Ҳаракати\nМалоҳат Эшонқулова шифохонада\n27 April 2015 - 10:22\n2015 йилнинг 25 апрель куни мустақил журналист Малоҳат Эшонқуловани, тез ёрдам кўмагида Республика шифохоналаридан бирига ётқизилган.\n– Онамни бир ярим йилдан бери қийнаб келаётган номалум дард ниҳоят йиқитди. Биз ҳамиша уларга шифохонада ётиб даволанишини, хасталигига аниқ диагноз қўйишларини айтар эдик. Бироқ онам шубҳалари боис бир ярим йилдирки ҳар 3 ойда, уй шароитида даволанар эди. Аммо бу даволанишларнинг бирортаси самара бермади. Оқибатда онам юролмайдиган аҳволга келиб қолди, – дея хабар беради журналистнинг қизи.\n– Аслида мен онамни 24 апрель куни кечаси аҳволлари ёмонлашганлиги сабабли тез ёрдам чақириб шифохонага олиб бориш харакатида эдим. Бироқ буни онам рад этди. Негаки, улар шу йилнинг 30 март куни уй шароитида ўн кунлик тўлиқ муолажа олиб бўлган эдилар. Аммо бу ҳол самара бермаганлиги натижасида бугун 25 апрель куни ерталаб соат 9 лардан ўтганда хушдан кетдилар. Зудлик билан тез ёрдамга мурожаат қилдик, аравада шифохонага элитдик. Онамни кўздан кечирган шифокорлар инсон шунчалик паст гемоглабин билан ҳам яшаб юриши мумкинлигига ҳайрон қолишмоқда. Гемоглабиннинг ўта пастлиги натижасида онамнинг юрагига кислород етишмаган. Ҳозир шифохонада илк муолажалар бошланди,– дейди журналистнинг фарзанди.\nБемор, мустақил журналист Малоҳат Эшонқулова шифохонада ўзига келган, ҳозирда унинг аҳволи бироз яхшиланган, аммо мадорсизлик, нафас олишда қийналиш ва юрак ўта суст уришидан шикоят қилмоқда.\nЭслатиб ўтамиз, аввалроқ Малоҳат Эшонқулова ўзининг Ўзбекистон халқ ҳаркатининг расмий сайтида чоп этилган “Шахсан мен Каримовга овоз берган эмасман….” деб номланган мақоласида, миллий хавфсизлик хизмати ходимлари билан бўлиб ўтган суҳбат ҳақида маълумот берган. Унга кўра журналист, ўзининг хавфсизлик ходимлари томонидан заҳарланганлиги шубҳаси борлигини айтган.